pli: Bhāsitāya kho pana, bhikkhave, vepacittinā asurindena gāthāya asurā anumodiṁsu, devā tuṇhī ahesuṁ.


nikaya: sn

layer: root

title_pli: Saṁyutta Nikāya 11.5 1. Paṭhamavagga

pli: Atha kho, bhikkhave, vepacitti asurindo sakkaṁ devānamindaṁ etadavoca:


pli: ‘bhaṇa, devānaminda, gāthan’ti.


pli: Evaṁ vutte, bhikkhave, sakko devānamindo imaṁ gāthaṁ abhāsi:


pli: ‘Etadeva ahaṁ maññe,


pli: bālassa paṭisedhanaṁ;


pli: Paraṁ saṅkupitaṁ ñatvā,


pli: yo sato upasammatī’ti.


pli: Bhāsitāya kho pana, bhikkhave, sakkena devānamindena gāthāya, devā anumodiṁsu, asurā tuṇhī ahesuṁ.


pli: Atha kho, bhikkhave, sakko devānamindo vepacittiṁ asurindaṁ etadavoca:


pli: ‘bhaṇa, vepacitti, gāthan’ti.


pli: Evaṁ vutte, bhikkhave, vepacitti asurindo imaṁ gāthaṁ abhāsi:


pli: ‘Etadeva titikkhāya,


pli: vajjaṁ passāmi vāsava;


pli: Yadā naṁ maññati bālo,


pli: bhayā myāyaṁ titikkhati;


pli: Ajjhāruhati dummedho,


pli: gova bhiyyo palāyinan’ti.


pli: Bhāsitāya kho pana, bhikkhave, vepacittinā asurindena gāthāya asurā anumodiṁsu, devā tuṇhī ahesuṁ.


pli: Atha kho, bhikkhave, vepacitti asurindo sakkaṁ devānamindaṁ etadavoca:


pli: ‘bhaṇa, devānaminda, gāthan’ti.


pli: Evaṁ vutte, bhikkhave, sakko devānamindo imā gāthāyo abhāsi:


pli: ‘Kāmaṁ maññatu vā mā vā,


pli: Sadatthaparamā atthā,


pli: khantyā bhiyyo na vijjati.


pli: Yo have balavā santo,


pli: dubbalassa titikkhati;


pli: Tamāhu paramaṁ khantiṁ,


pli: niccaṁ khamati dubbalo.


pli: Abalaṁ taṁ balaṁ āhu,


pli: yassa bālabalaṁ balaṁ;


pli: Balassa dhammaguttassa,


pli: paṭivattā na vijjati.


pli: Tasseva tena pāpiyo,


pli: yo kuddhaṁ paṭikujjhati;


pli: Kuddhaṁ appaṭikujjhanto,


pli: saṅgāmaṁ jeti dujjayaṁ.


pli: Ubhinnamatthaṁ carati,


pli: attano ca parassa ca;


pli: Paraṁ saṅkupitaṁ ñatvā,


pli: yo sato upasammati.


pli: Ubhinnaṁ tikicchantānaṁ,


pli: Janā maññanti bāloti,


pli: ye dhammassa akovidā’ti.


pli: Bhāsitāsu kho pana, bhikkhave, sakkena devānamindena gāthāsu, devā anumodiṁsu, asurā tuṇhī ahesuṁ.


pli: Atha kho, bhikkhave, devānañca asurānañca pārisajjā etadavocuṁ:


pli: ‘bhāsitā kho vepacittinā asurindena gāthāyo.


pli: Tā ca kho sadaṇḍāvacarā sasatthāvacarā, iti bhaṇḍanaṁ iti viggaho iti kalaho.


pli: Bhāsitā kho sakkena devānamindena gāthāyo.


pli: Tā ca kho adaṇḍāvacarā asatthāvacarā, iti abhaṇḍanaṁ iti aviggaho iti akalaho.


pli: Sakkassa devānamindassa subhāsitena jayo’ti.


pli: Iti kho, bhikkhave, sakkassa devānamindassa subhāsitena jayo ahosī”ti.


title_pli: Saṁyutta Nikāya 11.6 1. Paṭhamavagga

pli: Saṁyutta Nikāya 11.6


pli: 1. Paṭhamavagga


pli: Kulāvakasutta


pli: Sāvatthiyaṁ.


pli: “Bhūtapubbaṁ, bhikkhave, devāsurasaṅgāmo samupabyūḷho ahosi.


pli: Tasmiṁ kho pana, bhikkhave, saṅgāme asurā jiniṁsu, devā parājiniṁsu.


pli: Parājitā ca kho, bhikkhave, devā apāyaṁsveva uttarenamukhā, abhiyaṁsveva ne asurā.


pli: Atha kho, bhikkhave, sakko devānamindo mātali saṅgāhakaṁ gāthāya ajjhabhāsi:


pli: ‘Kulāvakā mātali simbalismiṁ,


pli: Īsāmukhena parivajjayassu;


pli: Kāmaṁ cajāma asuresu pāṇaṁ,


pli: Māyime dijā vikulāvakā ahesun’ti.


pli: ‘Evaṁ, bhaddantavā’ti kho, bhikkhave, mātali saṅgāhako sakkassa devānamindassa paṭissutvā sahassayuttaṁ ājaññarathaṁ paccudāvattesi.


pli: Atha kho, bhikkhave, asurānaṁ etadahosi:


pli: ‘paccudāvatto kho dāni sakkassa devānamindassa sahassayutto ājaññaratho.


pli: Dutiyampi kho devā asurehi saṅgāmessantī’ti bhītā asurapurameva pāvisiṁsu.


pli: Iti kho, bhikkhave, sakkassa devānamindassa dhammena jayo ahosī”ti.


title_pli: Saṁyutta Nikāya 11.7 1. Paṭhamavagga

pli: Saṁyutta Nikāya 11.7


pli: 1. Paṭhamavagga


pli: Nadubbhiyasutta


pli: Sāvatthiyaṁ.


pli: “Bhūtapubbaṁ, bhikkhave, sakkassa devānamindassa rahogatassa paṭisallīnassa evaṁ cetaso parivitakko udapādi:


pli: ‘yopi me assa supaccatthiko tassapāhaṁ na dubbheyyan’ti.


pli: Atha kho, bhikkhave, vepacitti asurindo sakkassa devānamindassa cetasā cetoparivitakkamaññāya yena sakko devānamindo tenupasaṅkami.


pli: Addasā kho, bhikkhave, sakko devānamindo vepacittiṁ asurindaṁ dūratova āgacchantaṁ.


pli: Disvāna vepacittiṁ asurindaṁ etadavoca:


pli: ‘tiṭṭha, vepacitti, gahitosī’ti.


pli: ‘Yadeva te, mārisa, pubbe cittaṁ, tadeva tvaṁ mā pajahāsī’ti.


pli: ‘Sapassu ca me, vepacitti, adubbhāyā’ti.


pli: ‘Yaṁ musā bhaṇato pāpaṁ,


pli: Yaṁ pāpaṁ ariyūpavādino;


pli: Mittadduno ca yaṁ pāpaṁ,


pli: Yaṁ pāpaṁ akataññuno;


pli: Tameva pāpaṁ phusatu,


pli: Yo te dubbhe sujampatī’”ti.


title_pli: Saṁyutta Nikāya 11.8 1. Paṭhamavagga

pli: Saṁyutta Nikāya 11.8


pli: 1. Paṭhamavagga


pli: Verocanaasurindasutta


pli: Sāvatthiyaṁ jetavane.


pli: Tena kho pana samayena bhagavā divāvihāragato hoti paṭisallīno.


pli: Atha kho sakko ca devānamindo verocano ca asurindo yena bhagavā tenupasaṅkamiṁsu; upasaṅkamitvā paccekaṁ dvārabāhaṁ nissāya aṭṭhaṁsu.


pli: Atha kho verocano asurindo bhagavato santike imaṁ gāthaṁ abhāsi:


pli: “Vāyametheva puriso,


pli: yāva atthassa nipphadā;


pli: Nipphannasobhano attho,


pli: verocanavaco idan”ti.


pli: khantyā bhiyyo na vijjatī”ti.


pli: “Sabbe sattā atthajātā,


pli: tattha tattha yathārahaṁ;


pli: Saṁyogaparamā tveva,


pli: sambhogā sabbapāṇinaṁ;


title_pli: Saṁyutta Nikāya 11.9 1. Paṭhamavagga

pli: Saṁyutta Nikāya 11.9


pli: Araññāyatanaisisutta


pli: Sāvatthiyaṁ.


pli: “Bhūtapubbaṁ, bhikkhave, sambahulā isayo sīlavanto kalyāṇadhammā araññāyatane paṇṇakuṭīsu sammanti.


pli: Atha kho, bhikkhave, sakko ca devānamindo vepacitti ca asurindo yena te isayo sīlavanto kalyāṇadhammā tenupasaṅkamiṁsu.


pli: Atha kho, bhikkhave, vepacitti asurindo paṭaliyo upāhanā ārohitvā khaggaṁ olaggetvā chattena dhāriyamānena aggadvārena assamaṁ pavisitvā te isayo sīlavante kalyāṇadhamme apabyāmato karitvā atikkami.


pli: Atha kho, bhikkhave, sakko devānamindo paṭaliyo upāhanā orohitvā khaggaṁ aññesaṁ datvā chattaṁ apanāmetvā dvāreneva assamaṁ pavisitvā te isayo sīlavante kalyāṇadhamme anuvātaṁ pañjaliko namassamāno aṭṭhāsi.


pli: Atha kho, bhikkhave, te isayo sīlavanto kalyāṇadhammā sakkaṁ devānamindaṁ gāthāya ajjhabhāsiṁsu:


pli: ‘Gandho isīnaṁ ciradikkhitānaṁ,


pli: Kāyā cuto gacchati mālutena;


pli: Ito paṭikkamma sahassanetta,


pli: Gandho isīnaṁ asuci devarājā’ti.


pli: Kāyā cuto gacchatu mālutena;


pli: Sucitrapupphaṁ sirasmiṁva mālaṁ,


pli: Gandhaṁ etaṁ paṭikaṅkhāma bhante;


pli: Na hettha devā paṭikūlasaññino’”ti.


title_pli: Saṁyutta Nikāya 12.1 1. Buddhavagga

pli: Saṁyutta Nikāya 12.1


pli: 1. Buddhavagga


pli: Paṭiccasamuppādasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “paṭiccasamuppādaṁ vo, bhikkhave, desessāmi.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: “Katamo ca, bhikkhave, paṭiccasamuppādo?


pli: Avijjāpaccayā, bhikkhave, saṅkhārā;


pli: saṅkhārapaccayā viññāṇaṁ;


pli: viññāṇapaccayā nāmarūpaṁ;


pli: nāmarūpapaccayā saḷāyatanaṁ;


pli: saḷāyatanapaccayā phasso;


pli: phassapaccayā vedanā;


pli: vedanāpaccayā taṇhā;


pli: taṇhāpaccayā upādānaṁ;


pli: upādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Ayaṁ vuccati, bhikkhave, paṭiccasamuppādo.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho;


pli: viññāṇanirodhā nāmarūpanirodho;


pli: nāmarūpanirodhā saḷāyatananirodho;


pli: saḷāyatananirodhā phassanirodho;


pli: phassanirodhā vedanānirodho;


pli: vedanānirodhā taṇhānirodho;


pli: taṇhānirodhā upādānanirodho;


pli: upādānanirodhā bhavanirodho;


pli: bhavanirodhā jātinirodho;


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hotī”ti.


pli: Idamavoca bhagavā.


pli: Attamanā te bhikkhū bhagavato bhāsitaṁ abhinandunti.


pli: Paṭhamaṁ.


title_pli: Saṁyutta Nikāya 12.10 1. Buddhavagga

pli: Saṁyutta Nikāya 12.10


pli: 1. Buddhavagga


pli: Gotamasutta


pli: “Pubbeva me, bhikkhave, sambodhā anabhisambuddhassa bodhisattasseva sato etadahosi:


pli: ‘kicchaṁ vatāyaṁ loko āpanno jāyati ca jīyati ca mīyati ca cavati ca upapajjati ca.


pli: Atha ca panimassa dukkhassa nissaraṇaṁ nappajānāti jarāmaraṇassa.


pli: Kudāssu nāma imassa dukkhassa nissaraṇaṁ paññāyissati jarāmaraṇassā’ti?


pli: Tassa mayhaṁ, bhikkhave, etadahosi:


pli: ‘kimhi nu kho sati jarāmaraṇaṁ hoti, kiṁpaccayā jarāmaraṇan’ti?


pli: Tassa mayhaṁ, bhikkhave, yoniso manasikārā ahu paññāya abhisamayo:


pli: ‘jātiyā kho sati jarāmaraṇaṁ hoti, jātipaccayā jarāmaraṇan’ti.


pli: ‘kimhi nu kho sati jāti hoti …pe…


pli: bhavo …


pli: upādānaṁ …


pli: taṇhā …


pli: vedanā …


pli: phasso …


pli: saḷāyatanaṁ …


pli: nāmarūpaṁ …


pli: viññāṇaṁ …


pli: saṅkhārā honti, kiṁpaccayā saṅkhārā’ti?


pli: ‘avijjāya kho sati saṅkhārā honti, avijjāpaccayā saṅkhārā’ti.


pli: Iti hidaṁ avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: ‘Samudayo, samudayo’ti kho me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Tassa mayhaṁ, bhikkhave, etadahosi:


pli: ‘kimhi nu kho asati jarāmaraṇaṁ na hoti, kissa nirodhā jarāmaraṇanirodho’ti?


pli: Tassa mayhaṁ, bhikkhave, yoniso manasikārā ahu paññāya abhisamayo:


pli: ‘jātiyā kho asati jarāmaraṇaṁ na hoti, jātinirodhā jarāmaraṇanirodho’ti.


pli: ‘kimhi nu kho asati jāti na hoti …pe…


pli: bhavo …


pli: upādānaṁ …


pli: taṇhā …


pli: vedanā …


pli: phasso …


pli: saḷāyatanaṁ …


pli: nāmarūpaṁ …


pli: viññāṇaṁ …


pli: saṅkhārā na honti, kissa nirodhā saṅkhāranirodho’ti?


pli: ‘avijjāya kho asati saṅkhārā na honti, avijjānirodhā saṅkhāranirodho’ti.


pli: Iti hidaṁ avijjānirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hoti.


pli: ‘Nirodho, nirodho’ti kho me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādī”ti.


pli: Dasamo.


pli: Buddhavaggo paṭhamo.


pli: Tassuddānaṁ


pli: Desanā vibhaṅgapaṭipadā ca,


pli: Vipassī sikhī ca vessabhū;


pli: Kakusandho koṇāgamano kassapo,


pli: Mahāsakyamuni ca gotamoti.


title_pli: “Jarāmaraṇaṁ, bhikkhave, ajānatā …pe… yogo karaṇīyo …pe….

pli: “Jarāmaraṇaṁ, bhikkhave, ajānatā …pe…


pli: yogo karaṇīyo …pe….


title_pli: Saṁyutta Nikāya 12.11 2. Āhāravagga

pli: Saṁyutta Nikāya 12.11


pli: 2. Āhāravagga


pli: Āhārasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme …


pli: “cattārome, bhikkhave, āhārā bhūtānaṁ vā sattānaṁ ṭhitiyā sambhavesīnaṁ vā anuggahāya.


pli: Katame cattāro?


pli: Kabaḷīkāro āhāro oḷāriko vā sukhumo vā, phasso dutiyo, manosañcetanā tatiyā, viññāṇaṁ catutthaṁ.


pli: Ime kho, bhikkhave, cattāro āhārā bhūtānaṁ vā sattānaṁ ṭhitiyā sambhavesīnaṁ vā anuggahāya.


pli: Ime, bhikkhave, cattāro āhārā kiṁnidānā kiṁsamudayā kiṁjātikā kiṁpabhavā?


pli: Ime cattāro āhārā taṇhānidānā taṇhāsamudayā taṇhājātikā taṇhāpabhavā.


pli: Taṇhā cāyaṁ, bhikkhave, kiṁnidānā kiṁsamudayā kiṁjātikā kiṁpabhavā?


pli: Taṇhā vedanānidānā vedanāsamudayā vedanājātikā vedanāpabhavā.


pli: Vedanā cāyaṁ, bhikkhave, kiṁnidānā kiṁsamudayā kiṁjātikā kiṁpabhavā?


pli: Vedanā phassanidānā phassasamudayā phassajātikā phassapabhavā.


pli: Phasso cāyaṁ, bhikkhave, kiṁnidāno kiṁsamudayo kiṁjātiko kiṁpabhavo?


pli: Phasso saḷāyatananidāno saḷāyatanasamudayo saḷāyatanajātiko saḷāyatanapabhavo.


pli: Saḷāyatanañcidaṁ, bhikkhave, kiṁnidānaṁ kiṁsamudayaṁ kiṁjātikaṁ kiṁpabhavaṁ?


pli: Saḷāyatanaṁ nāmarūpanidānaṁ nāmarūpasamudayaṁ nāmarūpajātikaṁ nāmarūpapabhavaṁ.


pli: Nāmarūpañcidaṁ, bhikkhave, kiṁnidānaṁ kiṁsamudayaṁ kiṁjātikaṁ kiṁpabhavaṁ?


pli: Nāmarūpaṁ viññāṇanidānaṁ viññāṇasamudayaṁ viññāṇajātikaṁ viññāṇapabhavaṁ.


pli: Viññāṇañcidaṁ, bhikkhave, kiṁnidānaṁ kiṁsamudayaṁ kiṁjātikaṁ kiṁpabhavaṁ?


pli: Viññāṇaṁ saṅkhāranidānaṁ saṅkhārasamudayaṁ saṅkhārajātikaṁ saṅkhārapabhavaṁ.


pli: Saṅkhārā cime, bhikkhave, kiṁnidānā kiṁsamudayā kiṁjātikā kiṁpabhavā?


pli: Saṅkhārā avijjānidānā avijjāsamudayā avijjājātikā avijjāpabhavā.


pli: Iti kho, bhikkhave, avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī”ti.


pli: Paṭhamaṁ.


title_pli: “Jarāmaraṇaṁ, bhikkhave, ajānatā …pe… chando karaṇīyo …pe….

pli: “Jarāmaraṇaṁ, bhikkhave, ajānatā …pe…


pli: chando karaṇīyo …pe….


title_pli: Saṁyutta Nikāya 12.12 2. Āhāravagga

pli: Saṁyutta Nikāya 12.12


pli: 2. Āhāravagga


pli: Moḷiyaphaggunasutta


pli: Sāvatthiyaṁ viharati.


pli: “Cattārome, bhikkhave, āhārā bhūtānaṁ vā sattānaṁ ṭhitiyā sambhavesīnaṁ vā anuggahāya.


pli: Katame cattāro?


pli: Kabaḷīkāro āhāro oḷāriko vā sukhumo vā, phasso dutiyo, manosañcetanā tatiyā, viññāṇaṁ catutthaṁ.


pli: Ime kho, bhikkhave, cattāro āhārā bhūtānaṁ vā sattānaṁ ṭhitiyā sambhavesīnaṁ vā anuggahāyā”ti.


pli: Evaṁ vutte, āyasmā moḷiyaphagguno bhagavantaṁ etadavoca:


pli: “ko nu kho, bhante, viññāṇāhāraṁ āhāretī”ti?


pli: “No kallo pañho”ti bhagavā avoca:


pli: “‘āhāretī’ti ahaṁ na vadāmi.


pli: ‘Āhāretī’ti cāhaṁ vadeyyaṁ, tatrassa kallo pañho:


pli: ‘ko nu kho, bhante, āhāretī’ti?


pli: Evañcāhaṁ na vadāmi.


pli: Evaṁ maṁ avadantaṁ yo evaṁ puccheyya:


pli: ‘kissa nu kho, bhante, viññāṇāhāro’ti, esa kallo pañho.


pli: Tatra kallaṁ veyyākaraṇaṁ:


pli: ‘viññāṇāhāro āyatiṁ punabbhavābhinibbattiyā paccayo, tasmiṁ bhūte sati saḷāyatanaṁ, saḷāyatanapaccayā phasso’”ti.


pli: “Ko nu kho, bhante, phusatī”ti?


pli: “‘phusatī’ti ahaṁ na vadāmi.


pli: ‘Phusatī’ti cāhaṁ vadeyyaṁ, tatrassa kallo pañho:


pli: ‘ko nu kho, bhante, phusatī’ti?


pli: ‘kiṁpaccayā nu kho, bhante, phasso’ti, esa kallo pañho.


pli: ‘saḷāyatanapaccayā phasso, phassapaccayā vedanā’”ti.


pli: “Ko nu kho, bhante, vedayatī”ti?


pli: “‘vedayatī’ti ahaṁ na vadāmi.


pli: ‘Vedayatī’ti cāhaṁ vadeyyaṁ, tatrassa kallo pañho:


pli: ‘ko nu kho, bhante, vedayatī’ti?


pli: ‘kiṁpaccayā nu kho, bhante, vedanā’ti, esa kallo pañho.


pli: ‘phassapaccayā vedanā, vedanāpaccayā taṇhā’”ti.


pli: “Ko nu kho, bhante, tasatī”ti?


pli: “No kallo pañho”ti bhagavā avoca:


pli: “‘tasatī’ti ahaṁ na vadāmi.


pli: ‘Tasatī’ti cāhaṁ vadeyyaṁ, tatrassa kallo pañho:


pli: ‘ko nu kho, bhante, tasatī’ti?


pli: Evañcāhaṁ na vadāmi.


pli: Evaṁ maṁ avadantaṁ yo evaṁ puccheyya:


pli: ‘kiṁpaccayā nu kho, bhante, taṇhā’ti, esa kallo pañho.


pli: Tatra kallaṁ veyyākaraṇaṁ:


pli: ‘vedanāpaccayā taṇhā, taṇhāpaccayā upādānan’”ti.


pli: “Ko nu kho, bhante, upādiyatī”ti?


pli: “‘upādiyatī’ti ahaṁ na vadāmi.


pli: ‘Upādiyatī’ti cāhaṁ vadeyyaṁ, tatrassa kallo pañho:


pli: ‘ko nu kho, bhante, upādiyatī’ti?


pli: ‘kiṁpaccayā nu kho, bhante, upādānan’ti, esa kallo pañho.


pli: ‘taṇhāpaccayā upādānaṁ;


pli: upādānapaccayā bhavo’ti …pe…


pli: evametassa kevalassa dukkhakkhandhassa samudayo hoti.


pli: Channaṁ tveva, phagguna, phassāyatanānaṁ asesavirāganirodhā phassanirodho;


pli: phassanirodhā vedanānirodho;


pli: vedanānirodhā taṇhānirodho;


pli: taṇhānirodhā upādānanirodho;


pli: upādānanirodhā bhavanirodho;


pli: bhavanirodhā jātinirodho;


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hotī”ti.


pli: Dutiyaṁ.


title_pli: “Jarāmaraṇaṁ, bhikkhave, ajānatā …pe… ussoḷhī karaṇīyā …pe….

pli: “Jarāmaraṇaṁ, bhikkhave, ajānatā …pe…


pli: ussoḷhī karaṇīyā …pe….


title_pli: Saṁyutta Nikāya 12.13 2. Āhāravagga

pli: Saṁyutta Nikāya 12.13


pli: 2. Āhāravagga


pli: Samaṇabrāhmaṇasutta


pli: Sāvatthiyaṁ viharati.


pli: “Ye hi keci, bhikkhave, samaṇā vā brāhmaṇā vā jarāmaraṇaṁ nappajānanti, jarāmaraṇasamudayaṁ nappajānanti, jarāmaraṇanirodhaṁ nappajānanti, jarāmaraṇanirodhagāminiṁ paṭipadaṁ nappajānanti;


pli: jātiṁ …pe…


pli: bhavaṁ …


pli: upādānaṁ …


pli: taṇhaṁ …


pli: vedanaṁ …


pli: phassaṁ …


pli: saḷāyatanaṁ …


pli: nāmarūpaṁ …


pli: viññāṇaṁ …


pli: saṅkhāre nappajānanti, saṅkhārasamudayaṁ nappajānanti, saṅkhāranirodhaṁ nappajānanti, saṅkhāranirodhagāminiṁ paṭipadaṁ nappajānanti,


pli: na me te, bhikkhave, samaṇā vā brāhmaṇā vā samaṇesu vā samaṇasammatā brāhmaṇesu vā brāhmaṇasammatā; na ca pana te āyasmanto sāmaññatthaṁ vā brahmaññatthaṁ vā diṭṭheva dhamme sayaṁ abhiññā sacchikatvā upasampajja viharanti.


pli: Ye ca kho keci, bhikkhave, samaṇā vā brāhmaṇā vā jarāmaraṇaṁ pajānanti, jarāmaraṇasamudayaṁ pajānanti, jarāmaraṇanirodhaṁ pajānanti, jarāmaraṇanirodhagāminiṁ paṭipadaṁ pajānanti;


pli: saṅkhāre pajānanti, saṅkhārasamudayaṁ pajānanti, saṅkhāranirodhaṁ pajānanti, saṅkhāranirodhagāminiṁ paṭipadaṁ pajānanti,


pli: te kho me, bhikkhave, samaṇā vā brāhmaṇā vā samaṇesu ceva samaṇasammatā brāhmaṇesu ca brāhmaṇasammatā; te ca panāyasmanto sāmaññatthañca brahmaññatthañca diṭṭheva dhamme sayaṁ abhiññā sacchikatvā upasampajja viharantī”ti.


pli: Tatiyaṁ.


title_pli: “Jarāmaraṇaṁ, bhikkhave, ajānatā …pe… appaṭivānī karaṇīyā …pe….

pli: “Jarāmaraṇaṁ, bhikkhave, ajānatā …pe…


pli: appaṭivānī karaṇīyā …pe….


title_pli: Saṁyutta Nikāya 12.14 2. Āhāravagga

pli: Saṁyutta Nikāya 12.14


pli: 2. Āhāravagga


pli: Dutiyasamaṇabrāhmaṇasutta


pli: Sāvatthiyaṁ viharati.


pli: “Ye hi keci, bhikkhave, samaṇā vā brāhmaṇā vā ime dhamme nappajānanti, imesaṁ dhammānaṁ samudayaṁ nappajānanti, imesaṁ dhammānaṁ nirodhaṁ nappajānanti, imesaṁ dhammānaṁ nirodhagāminiṁ paṭipadaṁ nappajānanti, katame dhamme nappajānanti, katamesaṁ dhammānaṁ samudayaṁ nappajānanti, katamesaṁ dhammānaṁ nirodhaṁ nappajānanti, katamesaṁ dhammānaṁ nirodhagāminiṁ paṭipadaṁ nappajānanti?


pli: Jarāmaraṇaṁ nappajānanti, jarāmaraṇasamudayaṁ nappajānanti, jarāmaraṇanirodhaṁ nappajānanti, jarāmaraṇanirodhagāminiṁ paṭipadaṁ nappajānanti;


pli: jātiṁ …pe…


pli: bhavaṁ …


pli: upādānaṁ …


pli: taṇhaṁ …


pli: vedanaṁ …


pli: phassaṁ …


pli: saḷāyatanaṁ …


pli: nāmarūpaṁ …


pli: viññāṇaṁ …


pli: saṅkhāre nappajānanti, saṅkhārasamudayaṁ nappajānanti, saṅkhāranirodhaṁ nappajānanti, saṅkhāranirodhagāminiṁ paṭipadaṁ nappajānanti.


pli: Ime dhamme nappajānanti, imesaṁ dhammānaṁ samudayaṁ nappajānanti, imesaṁ dhammānaṁ nirodhaṁ nappajānanti, imesaṁ dhammānaṁ nirodhagāminiṁ paṭipadaṁ nappajānanti.


pli: Na me te, bhikkhave, samaṇā vā brāhmaṇā vā samaṇesu vā samaṇasammatā brāhmaṇesu vā brāhmaṇasammatā, na ca pana te āyasmanto sāmaññatthaṁ vā brahmaññatthaṁ vā diṭṭheva dhamme sayaṁ abhiññā sacchikatvā upasampajja viharanti.


pli: Ye ca kho keci, bhikkhave, samaṇā vā brāhmaṇā vā ime dhamme pajānanti, imesaṁ dhammānaṁ samudayaṁ pajānanti, imesaṁ dhammānaṁ nirodhaṁ pajānanti, imesaṁ dhammānaṁ nirodhagāminiṁ paṭipadaṁ pajānanti, katame dhamme pajānanti, katamesaṁ dhammānaṁ samudayaṁ pajānanti, katamesaṁ dhammānaṁ nirodhaṁ pajānanti, katamesaṁ dhammānaṁ nirodhagāminiṁ paṭipadaṁ pajānanti?


pli: Jarāmaraṇaṁ pajānanti, jarāmaraṇasamudayaṁ pajānanti, jarāmaraṇanirodhaṁ pajānanti, jarāmaraṇanirodhagāminiṁ paṭipadaṁ pajānanti;


pli: saṅkhāre pajānanti, saṅkhārasamudayaṁ pajānanti, saṅkhāranirodhaṁ pajānanti, saṅkhāranirodhagāminiṁ paṭipadaṁ pajānanti.


pli: Ime dhamme pajānanti, imesaṁ dhammānaṁ samudayaṁ pajānanti, imesaṁ dhammānaṁ nirodhaṁ pajānanti, imesaṁ dhammānaṁ nirodhagāminiṁ paṭipadaṁ pajānanti.


pli: Te kho me, bhikkhave, samaṇā vā brāhmaṇā vā samaṇesu ceva samaṇasammatā, brāhmaṇesu ca brāhmaṇasammatā. Te ca panāyasmanto sāmaññatthañca brahmaññatthañca diṭṭheva dhamme sayaṁ abhiññā sacchikatvā upasampajja viharantī”ti.


pli: Catutthaṁ.


title_pli: “Jarāmaraṇaṁ, bhikkhave, ajānatā …pe… ātappaṁ karaṇīyaṁ …pe….

pli: “Jarāmaraṇaṁ, bhikkhave, ajānatā …pe…


pli: ātappaṁ karaṇīyaṁ …pe….


title_pli: Saṁyutta Nikāya 12.15 2. Āhāravagga

pli: Saṁyutta Nikāya 12.15


pli: 2. Āhāravagga


pli: Kaccānagottasutta


pli: Sāvatthiyaṁ viharati.


pli: Atha kho āyasmā kaccānagotto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā kaccānagotto bhagavantaṁ etadavoca:


pli: “‘sammādiṭṭhi sammādiṭṭhī’ti, bhante, vuccati.


pli: Kittāvatā nu kho, bhante, sammādiṭṭhi hotī”ti?


pli: “Dvayanissito khvāyaṁ, kaccāna, loko yebhuyyena—atthitañceva natthitañca.


pli: Lokasamudayaṁ kho, kaccāna, yathābhūtaṁ sammappaññāya passato yā loke natthitā sā na hoti.


pli: Lokanirodhaṁ kho, kaccāna, yathābhūtaṁ sammappaññāya passato yā loke atthitā sā na hoti.


pli: Upayupādānābhinivesavinibandho khvāyaṁ, kaccāna, loko yebhuyyena.


pli: Tañcāyaṁ upayupādānaṁ cetaso adhiṭṭhānaṁ abhinivesānusayaṁ na upeti na upādiyati nādhiṭṭhāti: ‘attā me’ti.


pli: ‘Dukkhameva uppajjamānaṁ uppajjati, dukkhaṁ nirujjhamānaṁ nirujjhatī’ti na kaṅkhati na vicikicchati aparapaccayā ñāṇamevassa ettha hoti.


pli: Ettāvatā kho, kaccāna, sammādiṭṭhi hoti.


pli: ‘Sabbamatthī’ti kho, kaccāna, ayameko anto.


pli: ‘Sabbaṁ natthī’ti ayaṁ dutiyo anto.


pli: Ete te, kaccāna, ubho ante anupagamma majjhena tathāgato dhammaṁ deseti:


pli: ‘avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī’”ti.


pli: Pañcamaṁ.


title_pli: “Jarāmaraṇaṁ, bhikkhave, ajānatā …pe… vīriyaṁ karaṇīyaṁ …pe….

pli: “Jarāmaraṇaṁ, bhikkhave, ajānatā …pe…


pli: vīriyaṁ karaṇīyaṁ …pe….


title_pli: Saṁyutta Nikāya 12.16 2. Āhāravagga

pli: Saṁyutta Nikāya 12.16


pli: 2. Āhāravagga


pli: Dhammakathikasutta


pli: Sāvatthiyaṁ …


pli: Atha kho aññataro bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “‘dhammakathiko dhammakathiko’ti, bhante, vuccati.


pli: Kittāvatā nu kho, bhante, dhammakathiko hotī”ti?


pli: “Jarāmaraṇassa ce bhikkhu nibbidāya virāgāya nirodhāya dhammaṁ deseti, ‘dhammakathiko bhikkhū’ti alaṁvacanāya.


pli: Jarāmaraṇassa ce bhikkhu nibbidāya virāgāya nirodhāya paṭipanno hoti, ‘dhammānudhammappaṭipanno bhikkhū’ti alaṁvacanāya.


pli: Jarāmaraṇassa ce bhikkhu nibbidā virāgā nirodhā anupādāvimutto hoti, ‘diṭṭhadhammanibbānappatto bhikkhū’ti alaṁvacanāya.


pli: Jātiyā ce bhikkhu …pe…


pli: bhavassa ce bhikkhu …


pli: upādānassa ce bhikkhu …


pli: taṇhāya ce bhikkhu …


pli: vedanāya ce bhikkhu …


pli: phassassa ce bhikkhu …


pli: saḷāyatanassa ce bhikkhu …


pli: nāmarūpassa ce bhikkhu …


pli: viññāṇassa ce bhikkhu …


pli: saṅkhārānañce bhikkhu …


pli: avijjāya ce bhikkhu nibbidāya virāgāya nirodhāya dhammaṁ deseti, ‘dhammakathiko bhikkhū’ti alaṁvacanāya.


pli: Avijjāya ce bhikkhu nibbidāya virāgāya nirodhāya paṭipanno hoti, ‘dhammānudhammappaṭipanno bhikkhū’ti alaṁvacanāya.


pli: Avijjāya ce bhikkhu nibbidā virāgā nirodhā anupādāvimutto hoti, ‘diṭṭhadhammanibbānappatto bhikkhū’ti alaṁvacanāyā”ti.


pli: Chaṭṭhaṁ.


title_pli: Saṁyutta Nikāya 12.17 2. Āhāravagga

pli: Saṁyutta Nikāya 12.17


pli: 2. Āhāravagga


pli: Acelakassapasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho bhagavā pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisi.


pli: Addasā kho acelo kassapo bhagavantaṁ dūratova āgacchantaṁ.


pli: Disvāna yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ aṭṭhāsi. Ekamantaṁ ṭhito kho acelo kassapo bhagavantaṁ etadavoca:


pli: “puccheyyāma mayaṁ bhavantaṁ gotamaṁ kañcideva desaṁ, sace no bhavaṁ gotamo okāsaṁ karoti pañhassa veyyākaraṇāyā”ti.


pli: “Akālo kho tāva, kassapa, pañhassa;


pli: antaragharaṁ paviṭṭhamhā”ti.


pli: Dutiyampi kho acelo kassapo bhagavantaṁ etadavoca:


pli: Tatiyampi kho acelo kassapo …pe…


pli: antaragharaṁ paviṭṭhamhāti.


pli: Evaṁ vutte, acelo kassapo bhagavantaṁ etadavoca:


pli: “na kho pana mayaṁ bhavantaṁ gotamaṁ bahudeva pucchitukāmā”ti.


pli: “Puccha, kassapa, yadākaṅkhasī”ti.


pli: “Kiṁ nu kho, bho gotama, ‘sayaṅkataṁ dukkhan’ti?


pli: ‘Mā hevaṁ, kassapā’ti bhagavā avoca.


pli: ‘Kiṁ pana, bho gotama, paraṅkataṁ dukkhan’ti?


pli: ‘Kiṁ nu kho, bho gotama, sayaṅkatañca paraṅkatañca dukkhan’ti?


pli: ‘Kiṁ pana, bho gotama, asayaṅkāraṁ aparaṅkāraṁ adhiccasamuppannaṁ dukkhan’ti?


pli: ‘Kiṁ nu kho, bho gotama, natthi dukkhan’ti?


pli: ‘Na kho, kassapa, natthi dukkhaṁ.


pli: Atthi kho, kassapa, dukkhan’ti.


pli: ‘Tena hi bhavaṁ gotamo dukkhaṁ na jānāti, na passatī’ti.


pli: ‘Na khvāhaṁ, kassapa, dukkhaṁ na jānāmi, na passāmi.


pli: Jānāmi khvāhaṁ, kassapa, dukkhaṁ;


pli: passāmi khvāhaṁ, kassapa, dukkhan’”ti.


pli: “Kiṁ nu kho, bho gotama, ‘sayaṅkataṁ dukkhan’ti iti puṭṭho samāno ‘mā hevaṁ, kassapā’ti vadesi.


pli: ‘Kiṁ pana, bho gotama, paraṅkataṁ dukkhan’ti iti puṭṭho samāno ‘mā hevaṁ, kassapā’ti vadesi.


pli: ‘Kiṁ nu kho, bho gotama, sayaṅkatañca paraṅkatañca dukkhan’ti iti puṭṭho samāno ‘mā hevaṁ, kassapā’ti vadesi.


pli: ‘Kiṁ pana, bho gotama, asayaṅkāraṁ aparaṅkāraṁ adhiccasamuppannaṁ dukkhan’ti iti puṭṭho samāno ‘mā hevaṁ, kassapā’ti vadesi.


pli: ‘Kiṁ nu kho, bho gotama, natthi dukkhan’ti iti puṭṭho samāno ‘na kho, kassapa, natthi dukkhaṁ, atthi kho, kassapa, dukkhan’ti vadesi.


pli: ‘Tena hi bhavaṁ gotamo dukkhaṁ na jānāti na passatī’ti iti puṭṭho samāno ‘na khvāhaṁ, kassapa, dukkhaṁ na jānāmi na passāmi.


pli: passāmi khvāhaṁ, kassapa, dukkhan’ti vadesi.


pli: Ācikkhatu ca me, bhante, bhagavā dukkhaṁ.


pli: Desetu ca me, bhante, bhagavā dukkhan”ti.


pli: “‘So karoti so paṭisaṁvedayatī’ti kho, kassapa, ādito sato ‘sayaṅkataṁ dukkhan’ti iti vadaṁ sassataṁ etaṁ pareti.


pli: ‘Añño karoti añño paṭisaṁvedayatī’ti kho, kassapa, vedanābhitunnassa sato ‘paraṅkataṁ dukkhan’ti iti vadaṁ ucchedaṁ etaṁ pareti.


pli: Ete te, kassapa, ubho ante anupagamma majjhena tathāgato dhammaṁ deseti:


pli: ‘avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī’”ti.


pli: Evaṁ vutte, acelo kassapo bhagavantaṁ etadavoca:


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya …pe… ‘cakkhumanto rūpāni dakkhantī’ti; evamevaṁ bhagavatā anekapariyāyena dhammo pakāsito.


pli: Esāhaṁ, bhante, bhagavantaṁ saraṇaṁ gacchāmi dhammañca bhikkhusaṅghañca.


pli: Labheyyāhaṁ, bhante, bhagavato santike pabbajjaṁ, labheyyaṁ upasampadan”ti.


pli: “Yo kho, kassapa, aññatitthiyapubbo imasmiṁ dhammavinaye ākaṅkhati pabbajjaṁ, ākaṅkhati upasampadaṁ, so cattāro māse parivasati. Catunnaṁ māsānaṁ accayena āraddhacittā bhikkhū pabbājenti upasampādenti bhikkhubhāvāya.


pli: Api ca mayā puggalavemattatā viditā”ti.


pli: “Sace, bhante, aññatitthiyapubbo imasmiṁ dhammavinaye ākaṅkhati pabbajjaṁ, ākaṅkhati upasampadaṁ, cattāro māse parivasati. Catunnaṁ māsānaṁ accayena āraddhacittā bhikkhū pabbājenti upasampādenti bhikkhubhāvāya. Ahaṁ cattāri vassāni parivasissāmi, catunnaṁ vassānaṁ accayena āraddhacittā bhikkhū pabbājentu upasampādentu bhikkhubhāvāyā”ti.


pli: Alattha kho acelo kassapo bhagavato santike pabbajjaṁ, alattha upasampadaṁ.


pli: Acirūpasampanno ca panāyasmā kassapo eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā kassapo arahataṁ ahosīti.


pli: Sattamaṁ.


title_pli: “Jarāmaraṇaṁ, bhikkhave, ajānatā …pe… sātaccaṁ karaṇīyaṁ …pe….

pli: “Jarāmaraṇaṁ, bhikkhave, ajānatā …pe…


pli: sātaccaṁ karaṇīyaṁ …pe….


title_pli: Saṁyutta Nikāya 12.18 2. Āhāravagga

pli: Saṁyutta Nikāya 12.18


pli: 2. Āhāravagga


pli: Timbarukasutta


pli: Sāvatthiyaṁ viharati.


pli: Atha kho timbaruko paribbājako yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho timbaruko paribbājako bhagavantaṁ etadavoca:


pli: “Kiṁ nu kho, bho gotama, sayaṅkataṁ sukhadukkhanti?


pli: Mā hevaṁ, timbarukāti bhagavā avoca.


pli: Kiṁ pana, bho gotama, paraṅkataṁ sukhadukkhanti?


pli: Kiṁ nu kho, bho gotama, sayaṅkatañca paraṅkatañca sukhadukkhanti?


pli: Kiṁ pana, bho gotama, asayaṅkāraṁ aparaṅkāraṁ adhiccasamuppannaṁ sukhadukkhanti?


pli: Kiṁ nu kho, bho gotama, natthi sukhadukkhanti?


pli: Na kho, timbaruka, natthi sukhadukkhaṁ;


pli: atthi kho, timbaruka, sukhadukkhanti.


pli: Tena hi bhavaṁ gotamo sukhadukkhaṁ na jānāti, na passatīti?


pli: Na khvāhaṁ, timbaruka, sukhadukkhaṁ na jānāmi, na passāmi.


pli: Jānāmi khvāhaṁ, timbaruka, sukhadukkhaṁ;


pli: passāmi khvāhaṁ, timbaruka, sukhadukkhan”ti.


pli: “‘Kiṁ nu kho, bho gotama, sayaṅkataṁ sukhadukkhan’ti iti puṭṭho samāno ‘mā hevaṁ, timbarukā’ti vadesi.


pli: ‘Kiṁ pana, bho gotama, paraṅkataṁ sukhadukkhan’ti iti puṭṭho samāno ‘mā hevaṁ, timbarukā’ti vadesi.


pli: ‘Kiṁ nu kho, bho gotama, sayaṅkatañca paraṅkatañca sukhadukkhan’ti iti puṭṭho samāno ‘mā hevaṁ, timbarukā’ti vadesi.


pli: ‘Kiṁ pana, bho gotama, asayaṅkāraṁ aparaṅkāraṁ adhiccasamuppannaṁ sukhadukkhan’ti iti puṭṭho samāno ‘mā hevaṁ, timbarukā’ti vadesi.


pli: ‘Kiṁ nu kho, bho gotama, natthi sukhadukkhan’ti iti puṭṭho samāno ‘na kho, timbaruka, natthi sukhadukkhaṁ;


pli: atthi kho, timbaruka, sukhadukkhan’ti vadesi.


pli: ‘Tena hi bhavaṁ gotamo sukhadukkhaṁ na jānāti, na passatī’ti iti puṭṭho samāno ‘na khvāhaṁ, timbaruka, sukhadukkhaṁ na jānāmi, na passāmi.


pli: passāmi khvāhaṁ, timbaruka, sukhadukkhan’ti vadesi.


pli: Ācikkhatu ca me bhavaṁ gotamo sukhadukkhaṁ.


pli: Desetu ca me bhavaṁ gotamo sukhadukkhan”ti.


pli: “‘Sā vedanā, so vedayatī’ti kho, timbaruka, ādito sato ‘sayaṅkataṁ sukhadukkhan’ti evampāhaṁ na vadāmi.


pli: ‘Aññā vedanā, añño vedayatī’ti kho, timbaruka, vedanābhitunnassa sato ‘paraṅkataṁ sukhadukkhan’ti evampāhaṁ na vadāmi.


pli: Ete te, timbaruka, ubho ante anupagamma majjhena tathāgato dhammaṁ deseti:


pli: ‘avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī’”ti.


pli: Evaṁ vutte, timbaruko paribbājako bhagavantaṁ etadavoca:


pli: “abhikkantaṁ, bho gotama …pe…


pli: esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Aṭṭhamaṁ.


title_pli: “Jarāmaraṇaṁ, bhikkhave, ajānatā …pe… sati karaṇīyā …pe….

pli: “Jarāmaraṇaṁ, bhikkhave, ajānatā …pe…


pli: sati karaṇīyā …pe….


title_pli: Saṁyutta Nikāya 12.19 2. Āhāravagga

pli: Saṁyutta Nikāya 12.19


pli: 2. Āhāravagga


pli: Bālapaṇḍitasutta


pli: Sāvatthiyaṁ viharati.


pli: “Avijjānīvaraṇassa, bhikkhave, bālassa taṇhāya sampayuttassa evamayaṁ kāyo samudāgato.


pli: Iti ayañceva kāyo bahiddhā ca nāmarūpaṁ, itthetaṁ dvayaṁ, dvayaṁ paṭicca phasso saḷevāyatanāni, yehi phuṭṭho bālo sukhadukkhaṁ paṭisaṁvedayati etesaṁ vā aññatarena.


pli: Avijjānīvaraṇassa, bhikkhave, paṇḍitassa taṇhāya sampayuttassa evamayaṁ kāyo samudāgato.


pli: Iti ayañceva kāyo bahiddhā ca nāmarūpaṁ, itthetaṁ dvayaṁ, dvayaṁ paṭicca phasso saḷevāyatanāni, yehi phuṭṭho paṇḍito sukhadukkhaṁ paṭisaṁvedayati etesaṁ vā aññatarena.


pli: Tatra, bhikkhave, ko viseso ko adhippayāso kiṁ nānākaraṇaṁ paṇḍitassa bālenā”ti?


pli: “Bhagavaṁmūlakā no, bhante, dhammā, bhagavaṁnettikā, bhagavaṁpaṭisaraṇā. Sādhu vata, bhante, bhagavantaṁyeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Yāya ca, bhikkhave, avijjāya nivutassa bālassa yāya ca taṇhāya sampayuttassa ayaṁ kāyo samudāgato, sā ceva avijjā bālassa appahīnā sā ca taṇhā aparikkhīṇā.


pli: Taṁ kissa hetu?


pli: Na, bhikkhave, bālo acari brahmacariyaṁ sammā dukkhakkhayāya.


pli: Tasmā bālo kāyassa bhedā kāyūpago hoti,


pli: so kāyūpago samāno na parimuccati jātiyā jarāmaraṇena sokehi paridevehi dukkhehi domanassehi upāyāsehi.


pli: ‘Na parimuccati dukkhasmā’ti vadāmi.


pli: Yāya ca, bhikkhave, avijjāya nivutassa paṇḍitassa yāya ca taṇhāya sampayuttassa ayaṁ kāyo samudāgato, sā ceva avijjā paṇḍitassa pahīnā, sā ca taṇhā parikkhīṇā.


pli: Acari, bhikkhave, paṇḍito brahmacariyaṁ sammā dukkhakkhayāya.


pli: Tasmā paṇḍito kāyassa bhedā na kāyūpago hoti.


pli: So akāyūpago samāno parimuccati jātiyā jarāmaraṇena sokehi paridevehi dukkhehi domanassehi upāyāsehi.


pli: ‘Parimuccati dukkhasmā’ti vadāmi.


pli: Ayaṁ kho, bhikkhave, viseso, ayaṁ adhippayāso, idaṁ nānākaraṇaṁ paṇḍitassa bālena yadidaṁ brahmacariyavāso”ti.


pli: Navamaṁ.


title_pli: “Jarāmaraṇaṁ, bhikkhave, ajānatā …pe… sampajaññaṁ karaṇīyaṁ …pe….

pli: “Jarāmaraṇaṁ, bhikkhave, ajānatā …pe…


pli: sampajaññaṁ karaṇīyaṁ …pe….


title_pli: Saṁyutta Nikāya 12.2 1. Buddhavagga

pli: Saṁyutta Nikāya 12.2


pli: 1. Buddhavagga


pli: Vibhaṅgasutta


pli: Sāvatthiyaṁ viharati.


pli: “Paṭiccasamuppādaṁ vo, bhikkhave, desessāmi vibhajissāmi.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamo ca, bhikkhave, paṭiccasamuppādo?


pli: Avijjāpaccayā, bhikkhave, saṅkhārā;


pli: saṅkhārapaccayā viññāṇaṁ;


pli: viññāṇapaccayā nāmarūpaṁ;


pli: nāmarūpapaccayā saḷāyatanaṁ;


pli: saḷāyatanapaccayā phasso;


pli: phassapaccayā vedanā;


pli: vedanāpaccayā taṇhā;


pli: taṇhāpaccayā upādānaṁ;


pli: upādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Katamañca, bhikkhave, jarāmaraṇaṁ?


pli: Yā tesaṁ tesaṁ sattānaṁ tamhi tamhi sattanikāye jarā jīraṇatā khaṇḍiccaṁ pāliccaṁ valittacatā āyuno saṁhāni indriyānaṁ paripāko;


pli: ayaṁ vuccati jarā.


pli: Yā tesaṁ tesaṁ sattānaṁ tamhā tamhā sattanikāyā cuti cavanatā bhedo antaradhānaṁ maccu maraṇaṁ kālakiriyā khandhānaṁ bhedo kaḷevarassa nikkhepo (…),


pli: idaṁ vuccati maraṇaṁ.


pli: Iti ayañca jarā, idañca maraṇaṁ.


pli: Idaṁ vuccati, bhikkhave, jarāmaraṇaṁ.


pli: Katamā ca, bhikkhave, jāti?


pli: Yā tesaṁ tesaṁ sattānaṁ tamhi tamhi sattanikāye jāti sañjāti okkanti abhinibbatti khandhānaṁ pātubhāvo āyatanānaṁ paṭilābho.


pli: Ayaṁ vuccati, bhikkhave, jāti.


pli: Katamo ca, bhikkhave, bhavo?


pli: Tayome, bhikkhave, bhavā—


pli: kāmabhavo, rūpabhavo, arūpabhavo.


pli: Ayaṁ vuccati, bhikkhave, bhavo.


pli: Katamañca, bhikkhave, upādānaṁ?


pli: Cattārimāni, bhikkhave, upādānāni—


pli: kāmupādānaṁ, diṭṭhupādānaṁ, sīlabbatupādānaṁ, attavādupādānaṁ.


pli: Idaṁ vuccati, bhikkhave, upādānaṁ.


pli: Katamā ca, bhikkhave, taṇhā?


pli: Chayime, bhikkhave, taṇhākāyā—


pli: rūpataṇhā, saddataṇhā, gandhataṇhā, rasataṇhā, phoṭṭhabbataṇhā, dhammataṇhā.


pli: Ayaṁ vuccati, bhikkhave, taṇhā.


pli: Katamā ca, bhikkhave, vedanā?


pli: Chayime, bhikkhave, vedanākāyā—


pli: cakkhusamphassajā vedanā, sotasamphassajā vedanā, ghānasamphassajā vedanā, jivhāsamphassajā vedanā, kāyasamphassajā vedanā, manosamphassajā vedanā.


pli: Ayaṁ vuccati, bhikkhave, vedanā.


pli: Katamo ca, bhikkhave, phasso?


pli: Chayime, bhikkhave, phassakāyā—


pli: cakkhusamphasso, sotasamphasso, ghānasamphasso, jivhāsamphasso, kāyasamphasso, manosamphasso.


pli: Ayaṁ vuccati, bhikkhave, phasso.


pli: Katamañca, bhikkhave, saḷāyatanaṁ?


pli: Cakkhāyatanaṁ, sotāyatanaṁ, ghānāyatanaṁ, jivhāyatanaṁ, kāyāyatanaṁ, manāyatanaṁ—


pli: idaṁ vuccati, bhikkhave, saḷāyatanaṁ.


pli: Katamañca, bhikkhave, nāmarūpaṁ?


pli: Vedanā, saññā, cetanā, phasso, manasikāro—


pli: idaṁ vuccati nāmaṁ.


pli: Cattāro ca mahābhūtā, catunnañca mahābhūtānaṁ upādāyarūpaṁ.


pli: Idaṁ vuccati rūpaṁ.


pli: Iti idañca nāmaṁ, idañca rūpaṁ.


pli: Idaṁ vuccati, bhikkhave, nāmarūpaṁ.


pli: Katamañca, bhikkhave, viññāṇaṁ?


pli: Chayime, bhikkhave, viññāṇakāyā—


pli: cakkhuviññāṇaṁ, sotaviññāṇaṁ, ghānaviññāṇaṁ, jivhāviññāṇaṁ, kāyaviññāṇaṁ, manoviññāṇaṁ.


pli: Idaṁ vuccati, bhikkhave, viññāṇaṁ.


pli: Katame ca, bhikkhave, saṅkhārā?


pli: Tayome, bhikkhave, saṅkhārā—


pli: Ime vuccanti, bhikkhave, saṅkhārā.


pli: Katamā ca, bhikkhave, avijjā?


pli: Yaṁ kho, bhikkhave, dukkhe aññāṇaṁ, dukkhasamudaye aññāṇaṁ, dukkhanirodhe aññāṇaṁ, dukkhanirodhagāminiyā paṭipadāya aññāṇaṁ.


pli: Ayaṁ vuccati, bhikkhave, avijjā.


pli: Iti kho, bhikkhave, avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī”ti.


pli: Dutiyaṁ.


title_pli: Saṁyutta Nikāya 12.20 2. Āhāravagga

pli: Saṁyutta Nikāya 12.20


pli: 2. Āhāravagga


pli: Paccayasutta


pli: Sāvatthiyaṁ viharati.


pli: “Paṭiccasamuppādañca vo, bhikkhave, desessāmi paṭiccasamuppanne ca dhamme.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamo ca, bhikkhave, paṭiccasamuppādo?


pli: Jātipaccayā, bhikkhave, jarāmaraṇaṁ.


pli: Uppādā vā tathāgatānaṁ anuppādā vā tathāgatānaṁ, ṭhitāva sā dhātu dhammaṭṭhitatā dhammaniyāmatā idappaccayatā.


pli: Taṁ tathāgato abhisambujjhati abhisameti.


pli: Abhisambujjhitvā abhisametvā ācikkhati deseti paññāpeti paṭṭhapeti vivarati vibhajati uttānīkaroti.


pli: ‘Passathā’ti cāha:


pli: ‘jātipaccayā, bhikkhave, jarāmaraṇaṁ’.


pli: Bhavapaccayā, bhikkhave, jāti …pe…


pli: upādānapaccayā, bhikkhave, bhavo …


pli: taṇhāpaccayā, bhikkhave, upādānaṁ …


pli: vedanāpaccayā, bhikkhave, taṇhā …


pli: phassapaccayā, bhikkhave, vedanā …


pli: saḷāyatanapaccayā, bhikkhave, phasso …


pli: nāmarūpapaccayā, bhikkhave, saḷāyatanaṁ …


pli: viññāṇapaccayā, bhikkhave, nāmarūpaṁ …


pli: saṅkhārapaccayā, bhikkhave, viññāṇaṁ …


pli: avijjāpaccayā, bhikkhave, saṅkhārā


pli: uppādā vā tathāgatānaṁ anuppādā vā tathāgatānaṁ, ṭhitāva sā dhātu dhammaṭṭhitatā dhammaniyāmatā idappaccayatā.


pli: ‘avijjāpaccayā, bhikkhave, saṅkhārā’.


pli: Iti kho, bhikkhave, yā tatra tathatā avitathatā anaññathatā idappaccayatā—


pli: ayaṁ vuccati, bhikkhave, paṭiccasamuppādo.


pli: Katame ca, bhikkhave, paṭiccasamuppannā dhammā?


pli: Jarāmaraṇaṁ, bhikkhave, aniccaṁ saṅkhataṁ paṭiccasamuppannaṁ khayadhammaṁ vayadhammaṁ virāgadhammaṁ nirodhadhammaṁ.


pli: Jāti, bhikkhave, aniccā saṅkhatā paṭiccasamuppannā khayadhammā vayadhammā virāgadhammā nirodhadhammā.


pli: Bhavo, bhikkhave, anicco saṅkhato paṭiccasamuppanno khayadhammo vayadhammo virāgadhammo nirodhadhammo.


pli: Upādānaṁ bhikkhave …pe…


pli: taṇhā, bhikkhave …


pli: vedanā, bhikkhave …


pli: phasso, bhikkhave …


pli: saḷāyatanaṁ, bhikkhave …


pli: nāmarūpaṁ, bhikkhave …


pli: viññāṇaṁ, bhikkhave …


pli: saṅkhārā, bhikkhave …


pli: avijjā, bhikkhave, aniccā saṅkhatā paṭiccasamuppannā khayadhammā vayadhammā virāgadhammā nirodhadhammā.


pli: Ime vuccanti, bhikkhave, paṭiccasamuppannā dhammā.


pli: Yato kho, bhikkhave, ariyasāvakassa ‘ayañca paṭiccasamuppādo, ime ca paṭiccasamuppannā dhammā’ yathābhūtaṁ sammappaññāya sudiṭṭhā honti, so vata pubbantaṁ vā paṭidhāvissati:


pli: ‘ahosiṁ nu kho ahaṁ atītamaddhānaṁ, nanu kho ahosiṁ atītamaddhānaṁ, kiṁ nu kho ahosiṁ atītamaddhānaṁ, kathaṁ nu kho ahosiṁ atītamaddhānaṁ, kiṁ hutvā kiṁ ahosiṁ nu kho ahaṁ atītamaddhānan’ti;


pli: aparantaṁ vā upadhāvissati:


pli: ‘bhavissāmi nu kho ahaṁ anāgatamaddhānaṁ, nanu kho bhavissāmi anāgatamaddhānaṁ, kiṁ nu kho bhavissāmi anāgatamaddhānaṁ, kathaṁ nu kho bhavissāmi anāgatamaddhānaṁ, kiṁ hutvā kiṁ bhavissāmi nu kho ahaṁ anāgatamaddhānan’ti;


pli: etarahi vā paccuppannaṁ addhānaṁ ajjhattaṁ kathaṅkathī bhavissati:


pli: ‘ahaṁ nu khosmi, no nu khosmi, kiṁ nu khosmi, kathaṁ nu khosmi, ayaṁ nu kho satto kuto āgato, so kuhiṁ gamissatī’ti—


pli: netaṁ ṭhānaṁ vijjati.


pli: Taṁ kissa hetu?


pli: Tathā hi, bhikkhave, ariyasāvakassa ayañca paṭiccasamuppādo ime ca paṭiccasamuppannā dhammā yathābhūtaṁ sammappaññāya sudiṭṭhā”ti.


pli: Dasamaṁ.


pli: Āhāravaggo dutiyo.


pli: Tassuddānaṁ


pli: Āhāraṁ phagguno ceva,


pli: Dve ca samaṇabrāhmaṇā;


pli: Kaccānagotta dhammakathikaṁ,


pli: Acelaṁ timbarukena ca;


pli: Bālapaṇḍitato ceva,


pli: Dasamo paccayena cāti.


title_pli: “Jarāmaraṇaṁ, bhikkhave, ajānatā …pe… appamādo karaṇīyo …pe….

pli: “Jarāmaraṇaṁ, bhikkhave, ajānatā …pe…


pli: appamādo karaṇīyo …pe….


pli: Antarapeyyālo navamo.


pli: Satthā sikkhā ca yogo ca,


pli: chando ussoḷhipañcamī;


pli: Appaṭivāni yātappaṁ,


pli: vīriyaṁ sātaccamuccati;


pli: Sati ca sampajaññañca,


pli: appamādena dvādasāti.


pli: Suttantā antarapeyyālā niṭṭhitā.


pli: Pare te dvādasa honti,


pli: suttā dvattiṁsa satāni;


pli: Catusaccena te vuttā,


pli: peyyālaantaramhi yeti.


pli: Antarapeyyālesu uddānaṁ samattaṁ.


pli: Nidānasaṁyuttaṁ samattaṁ.


title_pli: Saṁyutta Nikāya 12.21 3. Dasabalavagga

pli: Saṁyutta Nikāya 12.21


pli: 3. Dasabalavagga


pli: Dasabalasutta


pli: Sāvatthiyaṁ viharati.


pli: “Dasabalasamannāgato, bhikkhave, tathāgato catūhi ca vesārajjehi samannāgato āsabhaṁ ṭhānaṁ paṭijānāti, parisāsu sīhanādaṁ nadati, brahmacakkaṁ pavatteti—


pli: iti rūpaṁ iti rūpassa samudayo iti rūpassa atthaṅgamo,


pli: iti vedanā iti vedanāya samudayo iti vedanāya atthaṅgamo,


pli: iti saññā iti saññāya samudayo iti saññāya atthaṅgamo,


pli: iti saṅkhārā iti saṅkhārānaṁ samudayo iti saṅkhārānaṁ atthaṅgamo,


pli: iti viññāṇaṁ iti viññāṇassa samudayo iti viññāṇassa atthaṅgamo.


pli: Iti imasmiṁ sati idaṁ hoti, imassuppādā idaṁ uppajjati.


pli: Imasmiṁ asati idaṁ na hoti, imassa nirodhā idaṁ nirujjhati.


pli: Yadidaṁ avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī”ti.


pli: Paṭhamaṁ.


title_pli: Saṁyutta Nikāya 12.22 3. Dasabalavagga

pli: Saṁyutta Nikāya 12.22


pli: 3. Dasabalavagga


pli: Dutiyadasabalasutta


pli: Sāvatthiyaṁ viharati.


pli: “Dasabalasamannāgato, bhikkhave, tathāgato catūhi ca vesārajjehi samannāgato āsabhaṁ ṭhānaṁ paṭijānāti, parisāsu sīhanādaṁ nadati, brahmacakkaṁ pavatteti:


pli: ‘iti rūpaṁ iti rūpassa samudayo iti rūpassa atthaṅgamo,


pli: iti vedanā iti vedanāya samudayo iti vedanāya atthaṅgamo,


pli: iti saññā iti saññāya samudayo iti saññāya atthaṅgamo,


pli: iti saṅkhārā iti saṅkhārānaṁ samudayo iti saṅkhārānaṁ atthaṅgamo,


pli: iti viññāṇaṁ iti viññāṇassa samudayo iti viññāṇassa atthaṅgamo.


pli: Iti imasmiṁ sati idaṁ hoti, imassuppādā idaṁ uppajjati;


pli: imasmiṁ asati idaṁ na hoti imassa nirodhā idaṁ nirujjhati.


pli: Yadidaṁ avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hoti’.


pli: Evaṁ svākkhāto, bhikkhave, mayā dhammo uttāno vivaṭo pakāsito chinnapilotiko.


pli: Evaṁ svākkhāte kho, bhikkhave, mayā dhamme uttāne vivaṭe pakāsite chinnapilotike alameva saddhāpabbajitena kulaputtena vīriyaṁ ārabhituṁ:


pli: ‘kāmaṁ taco ca nhāru ca aṭṭhi ca avasissatu, sarīre upassussatu maṁsalohitaṁ. Yaṁ taṁ purisathāmena purisavīriyena purisaparakkamena pattabbaṁ, na taṁ apāpuṇitvā vīriyassa saṇṭhānaṁ bhavissatī’ti.


pli: Dukkhaṁ, bhikkhave, kusīto viharati vokiṇṇo pāpakehi akusalehi dhammehi, mahantañca sadatthaṁ parihāpeti.


pli: Āraddhavīriyo ca kho, bhikkhave, sukhaṁ viharati pavivitto pāpakehi akusalehi dhammehi, mahantañca sadatthaṁ paripūreti.


pli: Na, bhikkhave, hīnena aggassa patti hoti.


pli: Aggena ca kho, bhikkhave, aggassa patti hoti.


pli: Maṇḍapeyyamidaṁ, bhikkhave, brahmacariyaṁ, satthā sammukhībhūto.


pli: Tasmātiha, bhikkhave, vīriyaṁ ārabhatha appattassa pattiyā, anadhigatassa adhigamāya, asacchikatassa sacchikiriyāya.


pli: ‘Evaṁ no ayaṁ amhākaṁ pabbajjā avañjhā bhavissati saphalā saudrayā.


pli: Yesañca mayaṁ paribhuñjāma cīvarapiṇḍapātasenāsanagilānappaccayabhesajjaparikkhāraṁ tesaṁ te kārā amhesu mahapphalā bhavissanti mahānisaṁsā’ti—


pli: evañhi vo, bhikkhave, sikkhitabbaṁ.


pli: Attatthaṁ vā hi, bhikkhave, sampassamānena alameva appamādena sampādetuṁ;


pli: paratthaṁ vā hi, bhikkhave, sampassamānena alameva appamādena sampādetuṁ;


pli: ubhayatthaṁ vā hi, bhikkhave, sampassamānena alameva appamādena sampādetun”ti.


pli: Dutiyaṁ.


title_pli: Saṁyutta Nikāya 12.23 3. Dasabalavagga

pli: Saṁyutta Nikāya 12.23


pli: 3. Dasabalavagga


pli: Upanisasutta


pli: Sāvatthiyaṁ viharati.


pli: “Jānato ahaṁ, bhikkhave, passato āsavānaṁ khayaṁ vadāmi, no ajānato no apassato.


pli: Kiñca, bhikkhave, jānato kiṁ passato āsavānaṁ khayo hoti?


pli: Iti rūpaṁ iti rūpassa samudayo iti rūpassa atthaṅgamo,


pli: iti vedanā …pe…


pli: iti saññā …


pli: iti saṅkhārā …


pli: iti viññāṇaṁ iti viññāṇassa samudayo iti viññāṇassa atthaṅgamoti.


pli: Evaṁ kho, bhikkhave, jānato evaṁ passato āsavānaṁ khayo hoti.


pli: Yampissa taṁ, bhikkhave, khayasmiṁ khaye ñāṇaṁ, tampi saupanisaṁ vadāmi, no anupanisaṁ.


pli: Kā ca, bhikkhave, khaye ñāṇassa upanisā?


pli: ‘Vimuttī’tissa vacanīyaṁ.


pli: Vimuttimpāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, vimuttiyā upanisā?


pli: ‘Virāgo’tissa vacanīyaṁ.


pli: Virāgampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, virāgassa upanisā?


pli: ‘Nibbidā’tissa vacanīyaṁ.


pli: Nibbidampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, nibbidāya upanisā?


pli: Yathābhūtañāṇadassanampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, yathābhūtañāṇadassanassa upanisā?


pli: ‘Samādhī’tissa vacanīyaṁ.


pli: Samādhimpāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, samādhissa upanisā?


pli: ‘Sukhan’tissa vacanīyaṁ.


pli: Sukhampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, sukhassa upanisā?


pli: ‘Passaddhī’tissa vacanīyaṁ.


pli: Passaddhimpāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, passaddhiyā upanisā?


pli: ‘Pītī’tissa vacanīyaṁ.


pli: Pītimpāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, pītiyā upanisā?


pli: ‘Pāmojjan’tissa vacanīyaṁ.


pli: Pāmojjampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, pāmojjassa upanisā?


pli: ‘Saddhā’tissa vacanīyaṁ.


pli: Saddhampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, saddhāya upanisā?


pli: ‘Dukkhan’tissa vacanīyaṁ.


pli: Dukkhampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, dukkhassa upanisā?


pli: ‘Jātī’tissa vacanīyaṁ.


pli: Jātimpāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, jātiyā upanisā?


pli: ‘Bhavo’tissa vacanīyaṁ.


pli: Bhavampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, bhavassa upanisā?


pli: ‘Upādānan’tissa vacanīyaṁ.


pli: Upādānampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, upādānassa upanisā?


pli: ‘Taṇhā’tissa vacanīyaṁ.


pli: Taṇhampāhaṁ, bhikkhave, saupanisaṁ vadāmi, no anupanisaṁ.


pli: Kā ca, bhikkhave, taṇhāya upanisā?


pli: ‘Vedanā’tissa vacanīyaṁ …pe…


pli: ‘phasso’tissa vacanīyaṁ …


pli: ‘saḷāyatanan’tissa vacanīyaṁ …


pli: ‘nāmarūpan’tissa vacanīyaṁ …


pli: ‘viññāṇan’tissa vacanīyaṁ …


pli: ‘saṅkhārā’tissa vacanīyaṁ.


pli: Saṅkhārepāhaṁ, bhikkhave, saupanise vadāmi, no anupanise.


pli: Kā ca, bhikkhave, saṅkhārānaṁ upanisā?


pli: ‘Avijjā’tissa vacanīyaṁ.


pli: Iti kho, bhikkhave, avijjūpanisā saṅkhārā,


pli: saṅkhārūpanisaṁ viññāṇaṁ,


pli: viññāṇūpanisaṁ nāmarūpaṁ,


pli: nāmarūpūpanisaṁ saḷāyatanaṁ,


pli: saḷāyatanūpaniso phasso,


pli: phassūpanisā vedanā,


pli: vedanūpanisā taṇhā,


pli: taṇhūpanisaṁ upādānaṁ,


pli: upādānūpaniso bhavo,


pli: bhavūpanisā jāti,


pli: jātūpanisaṁ dukkhaṁ,


pli: dukkhūpanisā saddhā,


pli: saddhūpanisaṁ pāmojjaṁ,


pli: pāmojjūpanisā pīti,


pli: pītūpanisā passaddhi,


pli: passaddhūpanisaṁ sukhaṁ,


pli: sukhūpaniso samādhi,


pli: samādhūpanisaṁ yathābhūtañāṇadassanaṁ,


pli: yathābhūtañāṇadassanūpanisā nibbidā,


pli: nibbidūpaniso virāgo,


pli: virāgūpanisā vimutti,


pli: vimuttūpanisaṁ khaye ñāṇaṁ.


pli: Seyyathāpi, bhikkhave, uparipabbate thullaphusitake deve vassante taṁ udakaṁ yathāninnaṁ pavattamānaṁ pabbatakandarapadarasākhā paripūreti. Pabbatakandarapadarasākhāparipūrā kusobbhe paripūrenti. Kusobbhā paripūrā mahāsobbhe paripūrenti. Mahāsobbhā paripūrā kunnadiyo paripūrenti. Kunnadiyo paripūrā mahānadiyo paripūrenti. Mahānadiyo paripūrā mahāsamuddaṁ paripūrenti.


pli: Evameva kho, bhikkhave, avijjūpanisā saṅkhārā, saṅkhārūpanisaṁ viññāṇaṁ, viññāṇūpanisaṁ nāmarūpaṁ, nāmarūpūpanisaṁ saḷāyatanaṁ, saḷāyatanūpaniso phasso, phassūpanisā vedanā, vedanūpanisā taṇhā, taṇhūpanisaṁ upādānaṁ, upādānūpaniso bhavo, bhavūpanisā jāti, jātūpanisaṁ dukkhaṁ, dukkhūpanisā saddhā, saddhūpanisaṁ pāmojjaṁ, pāmojjūpanisā pīti, pītūpanisā passaddhi, passaddhūpanisaṁ sukhaṁ, sukhūpaniso samādhi, samādhūpanisaṁ yathābhūtañāṇadassanaṁ, yathābhūtañāṇadassanūpanisā nibbidā, nibbidūpaniso virāgo, virāgūpanisā vimutti, vimuttūpanisaṁ khaye ñāṇan”ti.


pli: Tatiyaṁ.


title_pli: Saṁyutta Nikāya 12.24 3. Dasabalavagga

pli: Saṁyutta Nikāya 12.24


pli: 3. Dasabalavagga


pli: Aññatitthiyasutta


pli: Rājagahe viharati veḷuvane.


pli: Atha kho āyasmā sāriputto pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisi.


pli: Atha kho āyasmato sāriputtassa etadahosi:


pli: “atippago kho tāva rājagahe piṇḍāya carituṁ.


pli: Yannūnāhaṁ yena aññatitthiyānaṁ paribbājakānaṁ ārāmo tenupasaṅkameyyan”ti.


pli: Atha kho āyasmā sāriputto yena aññatitthiyānaṁ paribbājakānaṁ ārāmo tenupasaṅkami; upasaṅkamitvā tehi aññatitthiyehi paribbājakehi saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinnaṁ kho āyasmantaṁ sāriputtaṁ te aññatitthiyā paribbājakā etadavocuṁ:


pli: “Santāvuso sāriputta, eke samaṇabrāhmaṇā kammavādā sayaṅkataṁ dukkhaṁ paññapenti.


pli: Santi panāvuso sāriputta, eke samaṇabrāhmaṇā kammavādā paraṅkataṁ dukkhaṁ paññapenti.


pli: Santāvuso sāriputta, eke samaṇabrāhmaṇā kammavādā sayaṅkatañca paraṅkatañca dukkhaṁ paññapenti.


pli: Santi panāvuso sāriputta, eke samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti.


pli: Idha, panāvuso sāriputta, samaṇo gotamo kiṁvādī kimakkhāyī?


pli: Kathaṁ byākaramānā ca mayaṁ vuttavādino ceva samaṇassa gotamassa assāma, na ca samaṇaṁ gotamaṁ abhūtena abbhācikkheyyāma, dhammassa cānudhammaṁ byākareyyāma, na ca koci sahadhammiko vādānupāto gārayhaṁ ṭhānaṁ āgaccheyyā”ti?


pli: “Paṭiccasamuppannaṁ kho, āvuso, dukkhaṁ vuttaṁ bhagavatā.


pli: Kiṁ paṭicca?


pli: Phassaṁ paṭicca.


pli: Iti vadaṁ vuttavādī ceva bhagavato assa, na ca bhagavantaṁ abhūtena abbhācikkheyya, dhammassa cānudhammaṁ byākareyya, na ca koci sahadhammiko vādānupāto gārayhaṁ ṭhānaṁ āgaccheyya.


pli: Tatrāvuso, ye te samaṇabrāhmaṇā kammavādā sayaṅkataṁ dukkhaṁ paññapenti tadapi phassapaccayā.


pli: Yepi te samaṇabrāhmaṇā kammavādā paraṅkataṁ dukkhaṁ paññapenti tadapi phassapaccayā.


pli: Yepi te samaṇabrāhmaṇā kammavādā sayaṅkatañca paraṅkatañca dukkhaṁ paññapenti tadapi phassapaccayā.


pli: Yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti tadapi phassapaccayā.


pli: Tatrāvuso, ye te samaṇabrāhmaṇā kammavādā sayaṅkataṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: Yepi te samaṇabrāhmaṇā kammavādā paraṅkataṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: Yepi te samaṇabrāhmaṇā kammavādā sayaṅkatañca paraṅkatañca dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: Yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjatī”ti.


pli: Assosi kho āyasmā ānando āyasmato sāriputtassa tehi aññatitthiyehi paribbājakehi saddhiṁ imaṁ kathāsallāpaṁ.


pli: Atha kho āyasmā ānando rājagahe piṇḍāya caritvā pacchābhattaṁ piṇḍapātapaṭikkanto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā ānando yāvatako āyasmato sāriputtassa tehi aññatitthiyehi paribbājakehi saddhiṁ ahosi kathāsallāpo taṁ sabbaṁ bhagavato ārocesi.


pli: “Sādhu sādhu, ānanda, yathā taṁ sāriputto sammā byākaramāno byākareyya.


pli: Paṭiccasamuppannaṁ kho, ānanda, dukkhaṁ vuttaṁ mayā.


pli: Iti vadaṁ vuttavādī ceva me assa, na ca maṁ abhūtena abbhācikkheyya, dhammassa cānudhammaṁ byākareyya, na ca koci sahadhammiko vādānupāto gārayhaṁ ṭhānaṁ āgaccheyya.


pli: Tatrānanda, ye te samaṇabrāhmaṇā kammavādā sayaṅkataṁ dukkhaṁ paññapenti tadapi phassapaccayā.


pli: Yepi te …pe…


pli: yepi te …pe…


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti tadapi phassapaccayā.


pli: Tatrānanda, yepi te samaṇabrāhmaṇā kammavādā sayaṅkataṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: Ekamidāhaṁ, ānanda, samayaṁ idheva rājagahe viharāmi veḷuvane kalandakanivāpe.


pli: Atha khvāhaṁ, ānanda, pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisiṁ.


pli: Tassa mayhaṁ, ānanda, etadahosi:


pli: ‘atippago kho tāva rājagahe piṇḍāya carituṁ.


pli: Yannūnāhaṁ yena aññatitthiyānaṁ paribbājakānaṁ ārāmo tenupasaṅkameyyan’ti.


pli: Atha khvāhaṁ, ānanda, yena aññatitthiyānaṁ paribbājakānaṁ ārāmo tenupasaṅkamiṁ; upasaṅkamitvā tehi aññatitthiyehi paribbājakehi saddhiṁ sammodiṁ.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁ. Ekamantaṁ nisinnaṁ kho maṁ, ānanda, te aññatitthiyā paribbājakā etadavocuṁ:


pli: ‘Santāvuso gotama, eke samaṇabrāhmaṇā kammavādā sayaṅkataṁ dukkhaṁ paññapenti.


pli: Santi panāvuso gotama, eke samaṇabrāhmaṇā kammavādā paraṅkataṁ dukkhaṁ paññapenti.


pli: Santāvuso gotama, eke samaṇabrāhmaṇā kammavādā sayaṅkatañca paraṅkatañca dukkhaṁ paññapenti.


pli: Santi panāvuso gotama, eke samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti.


pli: Idha no āyasmā gotamo kiṁvādī kimakkhāyī?


pli: Kathaṁ byākaramānā ca mayaṁ vuttavādino ceva āyasmato gotamassa assāma, na ca āyasmantaṁ gotamaṁ abhūtena abbhācikkheyyāma, dhammassa cānudhammaṁ byākareyyāma, na ca koci sahadhammiko vādānupāto gārayhaṁ ṭhānaṁ āgaccheyyā’ti?


pli: Evaṁ vuttāhaṁ, ānanda, te aññatitthiye paribbājake etadavocaṁ:


pli: ‘paṭiccasamuppannaṁ kho, āvuso, dukkhaṁ vuttaṁ mayā.


pli: Kiṁ paṭicca?


pli: Phassaṁ paṭicca.


pli: Iti vadaṁ vuttavādī ceva me assa, na ca maṁ abhūtena abbhācikkheyya, dhammassa cānudhammaṁ byākareyya, na ca koci sahadhammiko vādānupāto gārayhaṁ ṭhānaṁ āgaccheyyāti.


pli: Tatrāvuso, ye te samaṇabrāhmaṇā kammavādā sayaṅkataṁ dukkhaṁ paññapenti tadapi phassapaccayā.


pli: Yepi te …pe…


pli: yepi te …pe…


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti tadapi phassapaccayā.


pli: Tatrāvuso, ye te samaṇabrāhmaṇā kammavādā sayaṅkataṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjatī’”ti.


pli: “Acchariyaṁ bhante, abbhutaṁ bhante.


pli: Yatra hi nāma ekena padena sabbo attho vutto bhavissati.


pli: Siyā nu kho, bhante, esevattho vitthārena vuccamāno gambhīro ceva assa gambhīrāvabhāso cā”ti?


pli: “Tena hānanda, taññevettha paṭibhātū”ti.


pli: “Sace maṁ, bhante, evaṁ puccheyyuṁ:


pli: ‘jarāmaraṇaṁ, āvuso ānanda, kiṁnidānaṁ kiṁsamudayaṁ kiṁjātikaṁ kiṁpabhavan’ti?


pli: Evaṁ puṭṭhohaṁ, bhante, evaṁ byākareyyaṁ:


pli: ‘jarāmaraṇaṁ kho, āvuso, jātinidānaṁ jātisamudayaṁ jātijātikaṁ jātipabhavan’ti.


pli: Evaṁ puṭṭhohaṁ, bhante, evaṁ byākareyyaṁ.


pli: Sace maṁ, bhante, evaṁ puccheyyuṁ:


pli: ‘jāti panāvuso ānanda, kiṁnidānā kiṁsamudayā kiṁjātikā kiṁpabhavā’ti?


pli: ‘jāti kho, āvuso, bhavanidānā bhavasamudayā bhavajātikā bhavappabhavā’ti.


pli: ‘bhavo panāvuso ānanda, kiṁnidāno kiṁsamudayo kiṁjātiko kiṁpabhavo’ti?


pli: ‘bhavo kho, āvuso, upādānanidāno upādānasamudayo upādānajātiko upādānappabhavo’ti.


pli: Sace maṁ, bhante, evaṁ puccheyyuṁ—


pli: upādānaṁ panāvuso …pe…


pli: taṇhā panāvuso …pe…


pli: vedanā panāvuso …pe…


pli: sace maṁ, bhante, evaṁ puccheyyuṁ:


pli: ‘phasso panāvuso ānanda, kiṁnidāno kiṁsamudayo kiṁjātiko kiṁpabhavo’ti?


pli: ‘phasso kho, āvuso, saḷāyatananidāno saḷāyatanasamudayo saḷāyatanajātiko saḷāyatanappabhavo’ti.


pli: ‘Channaṁ tveva, āvuso, phassāyatanānaṁ asesavirāganirodhā phassanirodho;


pli: phassanirodhā vedanānirodho;


pli: vedanānirodhā taṇhānirodho;


pli: taṇhānirodhā upādānanirodho;


pli: upādānanirodhā bhavanirodho;


pli: bhavanirodhā jātinirodho;


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hotī’ti.


pli: Evaṁ puṭṭhohaṁ, bhante, evaṁ byākareyyan”ti.


pli: Catutthaṁ.


title_pli: Saṁyutta Nikāya 12.25 3. Dasabalavagga

pli: Saṁyutta Nikāya 12.25


pli: 3. Dasabalavagga


pli: Bhūmijasutta


pli: Sāvatthiyaṁ viharati.


pli: Atha kho āyasmā bhūmijo sāyanhasamayaṁ paṭisallānā vuṭṭhito yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā bhūmijo āyasmantaṁ sāriputtaṁ etadavoca:


pli: “Santāvuso sāriputta, eke samaṇabrāhmaṇā kammavādā sayaṅkataṁ sukhadukkhaṁ paññapenti.


pli: Santi panāvuso sāriputta, eke samaṇabrāhmaṇā kammavādā paraṅkataṁ sukhadukkhaṁ paññapenti.


pli: Santāvuso sāriputta, eke samaṇabrāhmaṇā kammavādā sayaṅkatañca paraṅkatañca sukhadukkhaṁ paññapenti.


pli: Santi panāvuso sāriputta, eke samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ sukhadukkhaṁ paññapenti.


pli: Idha no, āvuso sāriputta, bhagavā kiṁvādī kimakkhāyī,


pli: kathaṁ byākaramānā ca mayaṁ vuttavādino ceva bhagavato assāma, na ca bhagavantaṁ abhūtena abbhācikkheyyāma, dhammassa cānudhammaṁ byākareyyāma, na ca koci sahadhammiko vādānupāto gārayhaṁ ṭhānaṁ āgaccheyyā”ti?


pli: “Paṭiccasamuppannaṁ kho, āvuso, sukhadukkhaṁ vuttaṁ bhagavatā.


pli: Kiṁ paṭicca?


pli: Phassaṁ paṭicca.


pli: Iti vadaṁ vuttavādī ceva bhagavato assa, na ca bhagavantaṁ abhūtena abbhācikkheyya, dhammassa cānudhammaṁ byākareyya, na ca koci sahadhammiko vādānupāto gārayhaṁ ṭhānaṁ āgaccheyya.


pli: Tatrāvuso, ye te samaṇabrāhmaṇā kammavādā sayaṅkataṁ sukhadukkhaṁ paññapenti, tadapi phassapaccayā.


pli: Yepi te …pe…


pli: yepi te …pe…


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ sukhadukkhaṁ paññapenti, tadapi phassapaccayā.


pli: Tatrāvuso, ye te samaṇabrāhmaṇā kammavādā sayaṅkataṁ sukhadukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ sukhadukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjatī”ti.


pli: Assosi kho āyasmā ānando āyasmato sāriputtassa āyasmatā bhūmijena saddhiṁ imaṁ kathāsallāpaṁ.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā ānando yāvatako āyasmato sāriputtassa āyasmatā bhūmijena saddhiṁ ahosi kathāsallāpo taṁ sabbaṁ bhagavato ārocesi.


pli: “Sādhu sādhu, ānanda, yathā taṁ sāriputto sammā byākaramāno byākareyya.


pli: Paṭiccasamuppannaṁ kho, ānanda, sukhadukkhaṁ vuttaṁ mayā.


pli: Iti vadaṁ vuttavādī ceva me assa, na ca maṁ abhūtena abbhācikkheyya, dhammassa cānudhammaṁ byākareyya, na ca koci sahadhammiko vādānupāto gārayhaṁ ṭhānaṁ āgaccheyya.


pli: Tatrānanda, ye te samaṇabrāhmaṇā kammavādā sayaṅkataṁ sukhadukkhaṁ paññapenti tadapi phassapaccayā.


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ sukhadukkhaṁ paññapenti tadapi phassapaccayā.


pli: Tatrānanda, ye te samaṇabrāhmaṇā kammavādā sayaṅkataṁ sukhadukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: yepi te samaṇabrāhmaṇā kammavādā asayaṅkāraṁ aparaṅkāraṁ adhiccasamuppannaṁ sukhadukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: Kāye vā hānanda, sati kāyasañcetanāhetu uppajjati ajjhattaṁ sukhadukkhaṁ.


pli: Vācāya vā hānanda, sati vacīsañcetanāhetu uppajjati ajjhattaṁ sukhadukkhaṁ.


pli: Mane vā hānanda, sati manosañcetanāhetu uppajjati ajjhattaṁ sukhadukkhaṁ avijjāpaccayā ca.


pli: Sāmaṁ vā taṁ, ānanda, kāyasaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ.


pli: Pare vā taṁ, ānanda, kāyasaṅkhāraṁ abhisaṅkharonti, yaṁpaccayāssa taṁ uppajjati ajjhattaṁ sukhadukkhaṁ.


pli: Sampajāno vā taṁ, ānanda, kāyasaṅkhāraṁ abhisaṅkharoti yaṁpaccayāssa taṁ uppajjati ajjhattaṁ sukhadukkhaṁ.


pli: Asampajāno vā taṁ, ānanda, kāyasaṅkhāraṁ abhisaṅkharoti yaṁpaccayāssa taṁ uppajjati ajjhattaṁ sukhadukkhaṁ.


pli: Sāmaṁ vā taṁ, ānanda, vacīsaṅkhāraṁ abhisaṅkharoti yaṁpaccayāssa taṁ uppajjati ajjhattaṁ sukhadukkhaṁ.


pli: Pare vā taṁ, ānanda, vacīsaṅkhāraṁ abhisaṅkharonti yaṁpaccayāssa taṁ uppajjati ajjhattaṁ sukhadukkhaṁ.


pli: Sampajāno vā taṁ, ānanda …pe…


pli: asampajāno vā taṁ, ānanda, vacīsaṅkhāraṁ abhisaṅkharoti yaṁpaccayāssa taṁ uppajjati ajjhattaṁ sukhadukkhaṁ.


pli: Sāmaṁ vā taṁ, ānanda, manosaṅkhāraṁ abhisaṅkharoti yaṁpaccayāssa taṁ uppajjati ajjhattaṁ sukhadukkhaṁ.


pli: Pare vā taṁ, ānanda, manosaṅkhāraṁ abhisaṅkharonti yaṁpaccayāssa taṁ uppajjati ajjhattaṁ sukhadukkhaṁ.


pli: asampajāno vā taṁ, ānanda, manosaṅkhāraṁ abhisaṅkharoti yaṁpaccayāssa taṁ uppajjati ajjhattaṁ sukhadukkhaṁ.


pli: Imesu, ānanda, dhammesu avijjā anupatitā.


pli: Avijjāya tveva, ānanda, asesavirāganirodhā so kāyo na hoti yaṁpaccayāssa taṁ uppajjati ajjhattaṁ sukhadukkhaṁ. Sā vācā na hoti yaṁpaccayāssa taṁ uppajjati ajjhattaṁ sukhadukkhaṁ. So mano na hoti yaṁpaccayāssa taṁ uppajjati ajjhattaṁ sukhadukkhaṁ.


pli: Khettaṁ taṁ na hoti …pe… vatthu taṁ na hoti …pe… āyatanaṁ taṁ na hoti …pe… adhikaraṇaṁ taṁ na hoti yaṁpaccayāssa taṁ uppajjati ajjhattaṁ sukhadukkhan”ti.


pli: Pañcamaṁ.


title_pli: Saṁyutta Nikāya 12.26 3. Dasabalavagga

pli: Saṁyutta Nikāya 12.26


pli: 3. Dasabalavagga


pli: Upavāṇasutta


pli: Sāvatthiyaṁ viharati.


pli: Atha kho āyasmā upavāṇo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā upavāṇo bhagavantaṁ etadavoca:


pli: “Santi pana, bhante, eke samaṇabrāhmaṇā sayaṅkataṁ dukkhaṁ paññapenti.


pli: Santi pana, bhante, eke samaṇabrāhmaṇā paraṅkataṁ dukkhaṁ paññapenti.


pli: Santi pana, bhante, eke samaṇabrāhmaṇā sayaṅkatañca paraṅkatañca dukkhaṁ paññapenti.


pli: Santi pana, bhante, eke samaṇabrāhmaṇā asayaṅkāraṁ aparaṅkāraṁ adhiccasamuppannaṁ dukkhaṁ paññapenti.


pli: Idha no, bhante, bhagavā kiṁvādī kimakkhāyī kathaṁ byākaramānā ca mayaṁ vuttavādino ceva bhagavato assāma, na ca bhagavantaṁ abhūtena abbhācikkheyyāma, dhammassa cānudhammaṁ byākareyyāma, na ca koci sahadhammiko vādānupāto gārayhaṁ ṭhānaṁ āgaccheyyā”ti?


pli: “Paṭiccasamuppannaṁ kho, upavāṇa, dukkhaṁ vuttaṁ mayā.


pli: Kiṁ paṭicca?


pli: Phassaṁ paṭicca.


pli: Iti vadaṁ vuttavādī ceva me assa, na ca maṁ abhūtena abbhācikkheyya, dhammassa cānudhammaṁ byākareyya, na ca koci sahadhammiko vādānupāto gārayhaṁ ṭhānaṁ āgaccheyya.


pli: Tatra, upavāṇa, ye te samaṇabrāhmaṇā sayaṅkataṁ dukkhaṁ paññapenti, tadapi phassapaccayā.


pli: Yepi te …pe…


pli: yepi te …pe…


pli: yepi te samaṇabrāhmaṇā asayaṅkāraṁ aparaṅkāraṁ adhiccasamuppannaṁ dukkhaṁ paññapenti tadapi phassapaccayā.


pli: Tatra, upavāṇa, ye te samaṇabrāhmaṇā sayaṅkataṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjati.


pli: yepi te samaṇabrāhmaṇā asayaṅkāraṁ aparaṅkāraṁ adhiccasamuppannaṁ dukkhaṁ paññapenti, te vata aññatra phassā paṭisaṁvedissantīti netaṁ ṭhānaṁ vijjatī”ti.


pli: Chaṭṭhaṁ.


title_pli: Saṁyutta Nikāya 12.27 3. Dasabalavagga

pli: Saṁyutta Nikāya 12.27


pli: 3. Dasabalavagga


pli: Paccayasutta


pli: Sāvatthiyaṁ viharati.


pli: “Avijjāpaccayā, bhikkhave, saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Katamañca, bhikkhave, jarāmaraṇaṁ?


pli: Yā tesaṁ tesaṁ sattānaṁ tamhi tamhi sattanikāye jarā jīraṇatā khaṇḍiccaṁ pāliccaṁ valittacatā āyuno saṁhāni indriyānaṁ paripāko—


pli: ayaṁ vuccati jarā.


pli: Yā tesaṁ tesaṁ sattānaṁ tamhā tamhā sattanikāyā cuti cavanatā bhedo antaradhānaṁ maccu maraṇaṁ kālakiriyā khandhānaṁ bhedo kaḷevarassa nikkhepo;


pli: idaṁ vuccati maraṇaṁ.


pli: Iti ayañca jarā idañca maraṇaṁ.


pli: Idaṁ vuccati, bhikkhave, jarāmaraṇaṁ.


pli: Jātisamudayā jarāmaraṇasamudayo;


pli: jātinirodhā jarāmaraṇanirodho.


pli: Ayameva ariyo aṭṭhaṅgiko maggo jarāmaraṇanirodhagāminī paṭipadā.


pli: Seyyathidaṁ—sammādiṭṭhi, sammāsaṅkappo, sammāvācā, sammākammanto, sammāājīvo, sammāvāyāmo, sammāsati, sammāsamādhi.


pli: Katamā ca, bhikkhave, jāti …pe…


pli: katamo ca, bhikkhave, bhavo …


pli: katamañca, bhikkhave, upādānaṁ …


pli: katamā ca, bhikkhave, taṇhā …


pli: katamā ca, bhikkhave, vedanā …


pli: katamo ca, bhikkhave, phasso …


pli: katamañca, bhikkhave, saḷāyatanaṁ …


pli: katamañca, bhikkhave, nāmarūpaṁ …


pli: katamañca, bhikkhave, viññāṇaṁ …?


pli: Katame ca, bhikkhave, saṅkhārā?


pli: Tayome, bhikkhave, saṅkhārā—


pli: Ime vuccanti, bhikkhave, saṅkhārā.


pli: Avijjāsamudayā saṅkhārasamudayo;


pli: avijjānirodhā saṅkhāranirodho.


pli: Ayameva ariyo aṭṭhaṅgiko maggo saṅkhāranirodhagāminī paṭipadā.


pli: Yato kho, bhikkhave, ariyasāvako evaṁ paccayaṁ pajānāti, evaṁ paccayasamudayaṁ pajānāti, evaṁ paccayanirodhaṁ pajānāti, evaṁ paccayanirodhagāminiṁ paṭipadaṁ pajānāti.


pli: Ayaṁ vuccati, bhikkhave, ariyasāvako diṭṭhisampanno itipi, dassanasampanno itipi, āgato imaṁ saddhammaṁ itipi, passati imaṁ saddhammaṁ itipi, sekkhena ñāṇena samannāgato itipi, sekkhāya vijjāya samannāgato itipi, dhammasotaṁ samāpanno itipi, ariyo nibbedhikapañño itipi, amatadvāraṁ āhacca tiṭṭhati itipī”ti.


pli: Sattamaṁ.


title_pli: Saṁyutta Nikāya 12.28 3. Dasabalavagga

pli: Saṁyutta Nikāya 12.28


pli: 3. Dasabalavagga


pli: Bhikkhusutta


pli: Sāvatthiyaṁ viharati.


pli: “Tatra kho …pe…


pli: idha, bhikkhave, bhikkhu jarāmaraṇaṁ pajānāti, jarāmaraṇasamudayaṁ pajānāti, jarāmaraṇanirodhaṁ pajānāti, jarāmaraṇanirodhagāminiṁ paṭipadaṁ pajānāti, jātiṁ pajānāti …pe…


pli: bhavaṁ pajānāti …


pli: upādānaṁ pajānāti …


pli: taṇhaṁ pajānāti …


pli: vedanaṁ pajānāti …


pli: phassaṁ pajānāti …


pli: saḷāyatanaṁ pajānāti …


pli: nāmarūpaṁ pajānāti …


pli: viññāṇaṁ pajānāti …


pli: saṅkhāre pajānāti, saṅkhārasamudayaṁ pajānāti, saṅkhāranirodhaṁ pajānāti, saṅkhāranirodhagāminiṁ paṭipadaṁ pajānāti.


pli: Katamañca, bhikkhave, jarāmaraṇaṁ?


pli: Yā tesaṁ tesaṁ sattānaṁ tamhi tamhi sattanikāye jarā jīraṇatā khaṇḍiccaṁ pāliccaṁ valittacatā āyuno saṁhāni indriyānaṁ paripāko—


pli: ayaṁ vuccati jarā.


pli: Yā tesaṁ tesaṁ sattānaṁ tamhā tamhā sattanikāyā cuti cavanatā bhedo antaradhānaṁ maccu maraṇaṁ kālakiriyā khandhānaṁ bhedo kaḷevarassa nikkhepo;


pli: idaṁ vuccati maraṇaṁ.


pli: Iti ayañca jarā idañca maraṇaṁ.


pli: Idaṁ vuccati, bhikkhave, jarāmaraṇaṁ.


pli: Jātisamudayā jarāmaraṇasamudayo;


pli: jātinirodhā jarāmaraṇanirodho.


pli: Ayameva ariyo aṭṭhaṅgiko maggo jarāmaraṇanirodhagāminī paṭipadā.


pli: Katamā ca, bhikkhave, jāti …pe…


pli: katamo ca, bhikkhave, bhavo …


pli: katamañca, bhikkhave, upādānaṁ …


pli: katamā ca, bhikkhave, taṇhā …


pli: vedanā …


pli: phasso …


pli: saḷāyatanaṁ …


pli: nāmarūpaṁ …


pli: viññāṇaṁ ….


pli: Katame ca, bhikkhave, saṅkhārā?


pli: Tayome, bhikkhave, saṅkhārā—


pli: Ime vuccanti, bhikkhave, saṅkhārā.


pli: Avijjāsamudayā saṅkhārasamudayo;


pli: avijjānirodhā saṅkhāranirodho.


pli: Ayameva ariyo aṭṭhaṅgiko maggo saṅkhāranirodhagāminī paṭipadā.


pli: Yato kho, bhikkhave, bhikkhu evaṁ jarāmaraṇaṁ pajānāti, evaṁ jarāmaraṇasamudayaṁ pajānāti, evaṁ jarāmaraṇanirodhaṁ pajānāti, evaṁ jarāmaraṇanirodhagāminiṁ paṭipadaṁ pajānāti, evaṁ jātiṁ pajānāti …pe…


pli: bhavaṁ …


pli: upādānaṁ …


pli: taṇhaṁ …


pli: vedanaṁ …


pli: phassaṁ …


pli: viññāṇaṁ …


pli: saṅkhāre …


pli: saṅkhārasamudayaṁ …


pli: saṅkhāranirodhaṁ …


pli: evaṁ saṅkhāranirodhagāminiṁ paṭipadaṁ pajānāti.


pli: Ayaṁ vuccati, bhikkhave, bhikkhu diṭṭhisampanno itipi, dassanasampanno itipi, āgato imaṁ saddhammaṁ itipi, passati imaṁ saddhammaṁ itipi, sekkhena ñāṇena samannāgato itipi, sekkhāya vijjāya samannāgato itipi, dhammasotaṁ samāpanno itipi, ariyo nibbedhikapañño itipi, amatadvāraṁ āhacca tiṭṭhati itipī”ti.


pli: Aṭṭhamaṁ.


title_pli: Saṁyutta Nikāya 12.29 3. Dasabalavagga

pli: Saṁyutta Nikāya 12.29


pli: 3. Dasabalavagga


pli: Samaṇabrāhmaṇasutta


pli: Sāvatthiyaṁ viharati.


pli: “Tatra kho …pe…


pli: ye hi keci, bhikkhave, samaṇā vā brāhmaṇā vā jarāmaraṇaṁ na parijānanti, jarāmaraṇasamudayaṁ na parijānanti, jarāmaraṇanirodhaṁ na parijānanti, jarāmaraṇanirodhagāminiṁ paṭipadaṁ na parijānanti, jātiṁ na parijānanti …pe…


pli: bhavaṁ …


pli: upādānaṁ …


pli: taṇhaṁ …


pli: vedanaṁ …


pli: phassaṁ …


pli: saḷāyatanaṁ …


pli: nāmarūpaṁ …


pli: viññāṇaṁ …


pli: saṅkhāre …


pli: saṅkhārasamudayaṁ …


pli: saṅkhāranirodhaṁ …


pli: saṅkhāranirodhagāminiṁ paṭipadaṁ na parijānanti.


pli: Na mete, bhikkhave, samaṇā vā brāhmaṇā vā samaṇesu vā samaṇasammatā brāhmaṇesu vā brāhmaṇasammatā. Na ca panete āyasmanto sāmaññatthaṁ vā brahmaññatthaṁ vā diṭṭheva dhamme sayaṁ abhiññā sacchikatvā upasampajja viharanti.


pli: Ye ca kho keci, bhikkhave, samaṇā vā brāhmaṇā vā jarāmaraṇaṁ parijānanti, jarāmaraṇasamudayaṁ parijānanti, jarāmaraṇanirodhaṁ parijānanti, jarāmaraṇanirodhagāminiṁ paṭipadaṁ parijānanti, jātiṁ parijānanti …pe…


pli: saṅkhāre parijānanti, saṅkhārasamudayaṁ parijānanti, saṅkhāranirodhaṁ parijānanti, saṅkhāranirodhagāminiṁ paṭipadaṁ parijānanti.


pli: Te kho me, bhikkhave, samaṇā vā brāhmaṇā vā samaṇesu ceva samaṇasammatā brāhmaṇesu ca brāhmaṇasammatā. Te ca panāyasmanto sāmaññatthañca brahmaññatthañca diṭṭheva dhamme sayaṁ abhiññā sacchikatvā upasampajja viharantī”ti.


pli: Navamaṁ.


title_pli: Saṁyutta Nikāya 12.3 1. Buddhavagga

pli: Saṁyutta Nikāya 12.3


pli: 1. Buddhavagga


pli: Paṭipadāsutta


pli: Sāvatthiyaṁ viharati …pe…


pli: “micchāpaṭipadañca vo, bhikkhave, desessāmi sammāpaṭipadañca.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamā ca, bhikkhave, micchāpaṭipadā?


pli: Avijjāpaccayā, bhikkhave, saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Ayaṁ vuccati, bhikkhave, micchāpaṭipadā.


pli: Katamā ca, bhikkhave, sammāpaṭipadā?


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hoti.


pli: Ayaṁ vuccati, bhikkhave, sammāpaṭipadā”ti.


pli: Tatiyaṁ.


title_pli: Saṁyutta Nikāya 12.30 3. Dasabalavagga

pli: Saṁyutta Nikāya 12.30


pli: 3. Dasabalavagga


pli: Dutiyasamaṇabrāhmaṇasutta


pli: Sāvatthiyaṁ viharati.


pli: “Tatra kho …pe…


pli: ye hi keci, bhikkhave, samaṇā vā brāhmaṇā vā jarāmaraṇaṁ nappajānanti, jarāmaraṇasamudayaṁ nappajānanti, jarāmaraṇanirodhaṁ nappajānanti, jarāmaraṇanirodhagāminiṁ paṭipadaṁ nappajānanti te vata jarāmaraṇaṁ samatikkamma ṭhassantīti netaṁ ṭhānaṁ vijjati.


pli: Jātiṁ nappajānanti …pe…


pli: bhavaṁ …


pli: upādānaṁ …


pli: taṇhaṁ …


pli: vedanaṁ …


pli: phassaṁ …


pli: saḷāyatanaṁ …


pli: nāmarūpaṁ …


pli: viññāṇaṁ …


pli: saṅkhāre nappajānanti, saṅkhārasamudayaṁ nappajānanti, saṅkhāranirodhaṁ nappajānanti, saṅkhāranirodhagāminiṁ paṭipadaṁ nappajānanti te vata saṅkhāre samatikkamma ṭhassantīti netaṁ ṭhānaṁ vijjati.


pli: Ye ca kho keci, bhikkhave, samaṇā vā brāhmaṇā vā jarāmaraṇaṁ pajānanti, jarāmaraṇasamudayaṁ pajānanti, jarāmaraṇanirodhaṁ pajānanti, jarāmaraṇanirodhagāminiṁ paṭipadaṁ pajānanti te vata jarāmaraṇaṁ samatikkamma ṭhassantīti ṭhānametaṁ vijjati.


pli: Jātiṁ pajānanti …pe…


pli: saṅkhāre pajānanti, saṅkhārasamudayaṁ pajānanti, saṅkhāranirodhaṁ pajānanti, saṅkhāranirodhagāminiṁ paṭipadaṁ pajānanti.


pli: Te vata saṅkhāre samatikkamma ṭhassantīti ṭhānametaṁ vijjatī”ti.


pli: Dasamaṁ.


pli: Dasabalavaggo tatiyo.


pli: Tassuddānaṁ


pli: Dve dasabalā upanisā ca,


pli: Aññatitthiyabhūmijo;


pli: Upavāṇo paccayo bhikkhu,


pli: Dve ca samaṇabrāhmaṇāti.


title_pli: Saṁyutta Nikāya 12.31 4. Kaḷārakhattiyavagga

pli: Saṁyutta Nikāya 12.31


pli: 4. Kaḷārakhattiyavagga


pli: Bhūtasutta


pli: Ekaṁ samayaṁ bhagavā sāvatthiyaṁ viharati.


pli: Tatra kho bhagavā āyasmantaṁ sāriputtaṁ āmantesi:


pli: “vuttamidaṁ, sāriputta, pārāyane ajitapañhe:


pli: ‘Ye ca saṅkhātadhammāse,


pli: ye ca sekkhā puthū idha;


pli: Tesaṁ me nipako iriyaṁ,


pli: puṭṭho pabrūhi mārisā’ti.


pli: Imassa nu kho, sāriputta, saṅkhittena bhāsitassa kathaṁ vitthārena attho daṭṭhabbo”ti?


pli: Evaṁ vutte, āyasmā sāriputto tuṇhī ahosi.


pli: Dutiyampi kho bhagavā āyasmantaṁ sāriputtaṁ āmantesi …pe…


pli: dutiyampi kho āyasmā sāriputto tuṇhī ahosi.


pli: Tatiyampi kho bhagavā āyasmantaṁ sāriputtaṁ āmantesi:


pli: Tatiyampi kho āyasmā sāriputto tuṇhī ahosi.


pli: “Bhūtamidanti, sāriputta, passasī”ti?


pli: “Bhūtamidanti, bhante, yathābhūtaṁ sammappaññāya passati.


pli: Bhūtamidanti yathābhūtaṁ sammappaññāya disvā bhūtassa nibbidāya virāgāya nirodhāya paṭipanno hoti.


pli: Tadāhārasambhavanti yathābhūtaṁ sammappaññāya passati.


pli: Tadāhārasambhavanti yathābhūtaṁ sammappaññāya disvā āhārasambhavassa nibbidāya virāgāya nirodhāya paṭipanno hoti.


pli: Tadāhāranirodhā yaṁ bhūtaṁ taṁ nirodhadhammanti yathābhūtaṁ sammappaññāya passati.


pli: Tadāhāranirodhā yaṁ bhūtaṁ taṁ nirodhadhammanti yathābhūtaṁ sammappaññāya disvā nirodhadhammassa nibbidāya virāgāya nirodhāya paṭipanno hoti.


pli: Evaṁ kho, bhante, sekkho hoti.


pli: Kathañca, bhante, saṅkhātadhammo hoti?


pli: Bhūtamidanti, bhante, yathābhūtaṁ sammappaññāya passati.


pli: Bhūtamidanti yathābhūtaṁ sammappaññāya disvā bhūtassa nibbidā virāgā nirodhā anupādā vimutto hoti.


pli: Tadāhārasambhavanti yathābhūtaṁ sammappaññāya disvā āhārasambhavassa nibbidā virāgā nirodhā anupādā vimutto hoti.


pli: Tadāhāranirodhā yaṁ bhūtaṁ taṁ nirodhadhammanti yathābhūtaṁ sammappaññāya disvā nirodhadhammassa nibbidā virāgā nirodhā anupādā vimutto hoti.


pli: Evaṁ kho, bhante, saṅkhātadhammo hoti.


pli: Iti kho, bhante, yaṁ taṁ vuttaṁ pārāyane ajitapañhe:


pli: ‘Ye ca saṅkhātadhammāse,


pli: ye ca sekkhā puthū idha;


pli: Tesaṁ me nipako iriyaṁ,


pli: puṭṭho pabrūhi mārisā’ti.


pli: Imassa khvāhaṁ, bhante, saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, sāriputta, bhūtamidanti, sāriputta, yathābhūtaṁ sammappaññāya passati.


pli: Bhūtamidanti yathābhūtaṁ sammappaññāya disvā bhūtassa nibbidāya virāgāya nirodhāya paṭipanno hoti.


pli: Tadāhārasambhavanti yathābhūtaṁ sammappaññāya passati.


pli: Tadāhārasambhavanti yathābhūtaṁ sammappaññāya disvā āhārasambhavassa nibbidāya virāgāya nirodhāya paṭipanno hoti.


pli: Tadāhāranirodhā yaṁ bhūtaṁ taṁ nirodhadhammanti yathābhūtaṁ sammappaññāya passati.


pli: Tadāhāranirodhā yaṁ bhūtaṁ taṁ nirodhadhammanti yathābhūtaṁ sammappaññāya disvā nirodhadhammassa nibbidāya virāgāya nirodhāya paṭipanno hoti.


pli: Evaṁ kho, sāriputta, sekkho hoti.


pli: Kathañca, sāriputta, saṅkhātadhammo hoti?


pli: Bhūtamidanti, sāriputta, yathābhūtaṁ sammappaññāya passati.


pli: Bhūtamidanti yathābhūtaṁ sammappaññāya disvā bhūtassa nibbidā virāgā nirodhā anupādā vimutto hoti.


pli: Tadāhārasambhavanti yathābhūtaṁ sammappaññāya disvā āhārasambhavassa nibbidā virāgā nirodhā anupādā vimutto hoti.


pli: Tadāhāranirodhā yaṁ bhūtaṁ taṁ nirodhadhammanti yathābhūtaṁ sammappaññā disvā nirodhadhammassa nibbidā virāgā nirodhā anupādā vimutto hoti.


pli: Evaṁ kho, sāriputta, saṅkhātadhammo hoti.


pli: Iti kho, sāriputta, yaṁ taṁ vuttaṁ pārāyane ajitapañhe:


pli: ‘Ye ca saṅkhātadhammāse,


pli: ye ca sekkhā puthū idha;


pli: Tesaṁ me nipako iriyaṁ,


pli: puṭṭho pabrūhi mārisā’ti.


pli: Imassa kho, sāriputta, saṅkhittena bhāsitassa evaṁ vitthārena attho daṭṭhabbo”ti.


pli: Paṭhamaṁ.


title_pli: Saṁyutta Nikāya 12.32 4. Kaḷārakhattiyavagga

pli: Saṁyutta Nikāya 12.32


pli: 4. Kaḷārakhattiyavagga


pli: Kaḷārasutta


pli: Sāvatthiyaṁ viharati.


pli: Atha kho kaḷārakhattiyo bhikkhu yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho kaḷārakhattiyo bhikkhu āyasmantaṁ sāriputtaṁ etadavoca:


pli: “moḷiyaphagguno, āvuso sāriputta, bhikkhu sikkhaṁ paccakkhāya hīnāyāvatto”ti.


pli: “Na hi nūna so āyasmā imasmiṁ dhammavinaye assāsamalatthā”ti.


pli: “Tena hāyasmā sāriputto imasmiṁ dhammavinaye assāsaṁ patto”ti?


pli: “Na khvāhaṁ, āvuso, kaṅkhāmī”ti.


pli: “Āyatiṁ, panāvuso”ti?


pli: “Na khvāhaṁ, āvuso, vicikicchāmī”ti.


pli: Atha kho kaḷārakhattiyo bhikkhu uṭṭhāyāsanā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho kaḷārakhattiyo bhikkhu bhagavantaṁ etadavoca:


pli: “āyasmatā, bhante, sāriputtena aññā byākatā:


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāmī”ti.


pli: Atha kho bhagavā aññataraṁ bhikkhuṁ āmantesi:


pli: “ehi tvaṁ, bhikkhu, mama vacanena sāriputtaṁ āmantehi:


pli: ‘satthā taṁ, āvuso sāriputta, āmantetī’”ti.


pli: “Evaṁ, bhante”ti kho so bhikkhu bhagavato paṭissutvā yenāyasmā sāriputto tenupasaṅkami; upasaṅkamitvā āyasmantaṁ sāriputtaṁ etadavoca:


pli: “satthā taṁ, āvuso sāriputta, āmantetī”ti.


pli: “Evaṁ, āvuso”ti kho āyasmā sāriputto tassa bhikkhuno paṭissutvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ sāriputtaṁ bhagavā etadavoca:


pli: “saccaṁ kira tayā, sāriputta, aññā byākatā:


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāmī”ti?


pli: “Na kho, bhante, etehi padehi etehi byañjanehi attho vutto”ti.


pli: “Yena kenacipi, sāriputta, pariyāyena kulaputto aññaṁ byākaroti, atha kho byākataṁ byākatato daṭṭhabban”ti.


pli: “Nanu ahampi, bhante, evaṁ vadāmi:


pli: ‘na kho, bhante, etehi padehi etehi byañjanehi attho vutto’”ti.


pli: “Sace taṁ, sāriputta, evaṁ puccheyyuṁ:


pli: ‘kathaṁ jānatā pana tayā, āvuso sāriputta, kathaṁ passatā aññā byākatā—


pli: khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti.


pli: Evaṁ puṭṭho tvaṁ, sāriputta, kinti byākareyyāsī”ti?


pli: “Sace maṁ, bhante, evaṁ puccheyyuṁ:


pli: khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti;


pli: evaṁ puṭṭhohaṁ, bhante, evaṁ byākareyyaṁ:


pli: ‘yaṁnidānā, āvuso, jāti, tassa nidānassa khayā khīṇasmiṁ khīṇāmhīti viditaṁ.


pli: Khīṇāmhīti viditvā—


pli: Evaṁ puṭṭhohaṁ, bhante, evaṁ byākareyyan”ti.


pli: “Sace pana taṁ, sāriputta, evaṁ puccheyyuṁ:


pli: ‘jāti panāvuso sāriputta, kiṁnidānā kiṁsamudayā kiṁjātikā kiṁpabhavā’ti?


pli: Evaṁ puṭṭho taṁ, sāriputta, kinti byākareyyāsī”ti?


pli: Evaṁ puṭṭhohaṁ, bhante, evaṁ byākareyyaṁ:


pli: ‘jāti kho, āvuso, bhavanidānā bhavasamudayā bhavajātikā bhavappabhavā’ti.


pli: ‘bhavo panāvuso sāriputta, kiṁnidāno kiṁsamudayo kiṁjātiko kiṁpabhavo’ti?


pli: ‘bhavo kho, āvuso, upādānanidāno upādānasamudayo upādānajātiko upādānappabhavo’ti.


pli: ‘upādānaṁ panāvuso …pe…


pli: sace pana taṁ, sāriputta, evaṁ puccheyyuṁ—


pli: taṇhā panāvuso sāriputta, kiṁnidānā kiṁsamudayā kiṁjātikā kiṁpabhavā’ti?


pli: Evaṁ puṭṭho tvaṁ, sāriputta, kinti byākareyyāsī”ti?


pli: “Sace maṁ, bhante, evaṁ puccheyyuṁ:


pli: ‘taṇhā panāvuso sāriputta, kiṁnidānā kiṁsamudayā kiṁjātikā kiṁpabhavā’ti?


pli: ‘taṇhā kho, āvuso, vedanānidānā vedanāsamudayā vedanājātikā vedanāpabhavā’ti.


pli: ‘kathaṁ jānato pana te, āvuso sāriputta, kathaṁ passato yā vedanāsu nandī sā na upaṭṭhāsī’ti.


pli: ‘kathaṁ jānato pana te, āvuso sāriputta, kathaṁ passato yā vedanāsu nandī sā na upaṭṭhāsī’ti evaṁ puṭṭhohaṁ, bhante, evaṁ byākareyyaṁ:


pli: ‘tisso kho imā, āvuso, vedanā.


pli: Katamā tisso?


pli: Sukhā vedanā, dukkhā vedanā, adukkhamasukhā vedanā.


pli: Imā kho, āvuso, tisso vedanā aniccā.


pli: Yadaniccaṁ taṁ dukkhanti


pli: viditaṁ, yā vedanāsu nandī sā na upaṭṭhāsī’ti.


pli: Evaṁ, puṭṭhohaṁ, bhante, evaṁ byākareyyan”ti.


pli: “Sādhu sādhu, sāriputta.


pli: Ayampi kho, sāriputta, pariyāyo, etasseva atthassa saṅkhittena veyyākaraṇāya:


pli: ‘yaṁ kiñci vedayitaṁ taṁ dukkhasmin’”ti.


pli: “Sace pana taṁ, sāriputta, evaṁ puccheyyuṁ:


pli: ‘kathaṁ vimokkhā pana tayā, āvuso sāriputta, aññā byākatā—


pli: khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti?


pli: Evaṁ puṭṭho tvaṁ, sāriputta, kinti byākareyyāsī”ti?


pli: “Sace maṁ, bhante, evaṁ puccheyyuṁ:


pli: khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti.


pli: Evaṁ puṭṭhohaṁ, bhante, evaṁ byākareyyaṁ:


pli: ‘ajjhattaṁ vimokkhā khvāhaṁ, āvuso, sabbupādānakkhayā tathā sato viharāmi yathā sataṁ viharantaṁ āsavā nānussavanti, attānañca nāvajānāmī’ti.


pli: Evaṁ puṭṭhohaṁ, bhante, evaṁ byākareyyan”ti.


pli: Ayampi kho sāriputta, pariyāyo etasseva atthassa saṅkhittena veyyākaraṇāya—


pli: ye āsavā samaṇena vuttā tesvāhaṁ na kaṅkhāmi, te me pahīnāti na vicikicchāmī”ti.


pli: Idamavoca bhagavā.


pli: Idaṁ vatvā sugato uṭṭhāyāsanā vihāraṁ pāvisi.


pli: Tatra kho āyasmā sāriputto acirapakkantassa bhagavato bhikkhū āmantesi:


pli: “pubbe appaṭisaṁviditaṁ maṁ, āvuso, bhagavā paṭhamaṁ pañhaṁ apucchi, tassa me ahosi dandhāyitattaṁ.


pli: Yato ca kho me, āvuso, bhagavā paṭhamaṁ pañhaṁ anumodi, tassa mayhaṁ, āvuso, etadahosi—


pli: divasañcepi maṁ bhagavā etamatthaṁ puccheyya aññamaññehi padehi aññamaññehi pariyāyehi, divasampāhaṁ bhagavato etamatthaṁ byākareyyaṁ aññamaññehi padehi aññamaññehi pariyāyehi.


pli: Rattiñcepi maṁ bhagavā etamatthaṁ puccheyya aññamaññehi padehi aññamaññehi pariyāyehi, rattimpāhaṁ bhagavato etamatthaṁ byākareyyaṁ aññamaññehi padehi aññamaññehi pariyāyehi.


pli: Rattindivaṁ cepi maṁ bhagavā etamatthaṁ puccheyya aññamaññehi padehi aññamaññehi pariyāyehi, rattindivampāhaṁ bhagavato etamatthaṁ byākareyyaṁ aññamaññehi padehi aññamaññehi pariyāyehi.


pli: Dve rattindivāni cepi maṁ bhagavā etamatthaṁ puccheyya …pe…


pli: dve rattindivānipāhaṁ bhagavato etamatthaṁ byākareyyaṁ …pe…


pli: tīṇi rattindivāni cepi maṁ bhagavā etamatthaṁ puccheyya …pe…


pli: tīṇi rattindivānipāhaṁ bhagavato etamatthaṁ byākareyyaṁ …pe…


pli: cattāri rattindivāni cepi maṁ bhagavā etamatthaṁ puccheyya …pe…


pli: cattāri rattindivānipāhaṁ bhagavato etamatthaṁ byākareyyaṁ …pe…


pli: pañca rattindivāni cepi maṁ bhagavā etamatthaṁ puccheyya …pe…


pli: pañca rattindivānipāhaṁ bhagavato etamatthaṁ byākareyyaṁ …pe…


pli: cha rattindivāni cepi maṁ bhagavā etamatthaṁ puccheyya …pe…


pli: cha rattindivānipāhaṁ bhagavato etamatthaṁ byākareyyaṁ …pe…


pli: satta rattindivāni cepi maṁ bhagavā etamatthaṁ puccheyya aññamaññehi padehi aññamaññehi pariyāyehi, satta rattindivānipāhaṁ bhagavato etamatthaṁ byākareyyaṁ aññamaññehi padehi aññamaññehi pariyāyehī”ti.


pli: Atha kho kaḷārakhattiyo bhikkhu uṭṭhāyāsanā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho kaḷārakhattiyo bhikkhu bhagavantaṁ etadavoca:


pli: “āyasmatā, bhante, sāriputtena sīhanādo nadito—


pli: pubbe appaṭisaṁviditaṁ maṁ, āvuso, bhagavā paṭhamaṁ pañhaṁ apucchi, tassa me ahosi dandhāyitattaṁ.


pli: Yato ca kho me, āvuso, bhagavā paṭhamaṁ pañhaṁ anumodi, tassa mayhaṁ, āvuso, etadahosi—


pli: divasañcepi maṁ bhagavā etamatthaṁ puccheyya aññamaññehi padehi aññamaññehi pariyāyehi, divasampāhaṁ bhagavato etamatthaṁ byākareyyaṁ aññamaññehi padehi aññamaññehi pariyāyehi;


pli: rattiñcepi …pe…


pli: rattindivañcepi maṁ bhagavā …pe…


pli: dve rattindivāni cepi maṁ bhagavā …pe…


pli: tīṇi …


pli: cattāri …


pli: pañca …


pli: cha …


pli: “Sā hi, bhikkhu, sāriputtassa dhammadhātu suppaṭividdhā, yassā dhammadhātuyā suppaṭividdhattā divasaṁ cepāhaṁ sāriputtaṁ etamatthaṁ puccheyyaṁ aññamaññehi padehi aññamaññehi pariyāyehi, divasampi me sāriputto etamatthaṁ byākareyya aññamaññehi padehi aññamaññehi pariyāyehi.


pli: Rattiṁ cepāhaṁ sāriputtaṁ etamatthaṁ puccheyyaṁ aññamaññehi padehi aññamaññehi pariyāyehi, rattimpi me sāriputto etamatthaṁ byākareyya …pe…


pli: rattindivaṁ cepāhaṁ sāriputtaṁ etamatthaṁ puccheyyaṁ, rattindivampi me sāriputto etamatthaṁ byākareyya …


pli: dve rattindivāni cepāhaṁ sāriputtaṁ etamatthaṁ puccheyyaṁ, dve rattindivānipi me sāriputto etamatthaṁ byākareyya …


pli: tīṇi rattindivāni cepāhaṁ sāriputtaṁ etamatthaṁ puccheyyaṁ, tīṇi rattindivānipi me sāriputto etamatthaṁ byākareyya …


pli: cattāri rattindivāni cepāhaṁ sāriputtaṁ etamatthaṁ puccheyyaṁ, cattāri rattindivānipi me sāriputto etamatthaṁ byākareyya …


pli: pañca rattindivāni cepāhaṁ sāriputtaṁ etamatthaṁ puccheyyaṁ, pañca rattindivānipi me sāriputto etamatthaṁ byākareyya …


pli: cha rattindivāni cepāhaṁ sāriputtaṁ etamatthaṁ puccheyyaṁ, cha rattindivānipi me sāriputto etamatthaṁ byākareyya …


pli: satta rattindivāni cepāhaṁ sāriputtaṁ etamatthaṁ puccheyyaṁ aññamaññehi padehi aññamaññehi pariyāyehi, satta rattindivānipi me sāriputto etamatthaṁ byākareyya aññamaññehi padehi aññamaññehi pariyāyehī”ti.


pli: Dutiyaṁ.


title_pli: Saṁyutta Nikāya 12.33 4. Kaḷārakhattiyavagga

pli: Saṁyutta Nikāya 12.33


pli: 4. Kaḷārakhattiyavagga


pli: Ñāṇavatthusutta


pli: Sāvatthiyaṁ …


pli: “Catucattārīsaṁ vo, bhikkhave, ñāṇavatthūni desessāmi,


pli: taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamāni, bhikkhave, catucattārīsaṁ ñāṇavatthūni?


pli: Jarāmaraṇe ñāṇaṁ, jarāmaraṇasamudaye ñāṇaṁ, jarāmaraṇanirodhe ñāṇaṁ, jarāmaraṇanirodhagāminiyā paṭipadāya ñāṇaṁ;


pli: jātiyā ñāṇaṁ, jātisamudaye ñāṇaṁ, jātinirodhe ñāṇaṁ, jātinirodhagāminiyā paṭipadāya ñāṇaṁ;


pli: bhave ñāṇaṁ, bhavasamudaye ñāṇaṁ, bhavanirodhe ñāṇaṁ, bhavanirodhagāminiyā paṭipadāya ñāṇaṁ;


pli: upādāne ñāṇaṁ, upādānasamudaye ñāṇaṁ, upādānanirodhe ñāṇaṁ, upādānanirodhagāminiyā paṭipadāya ñāṇaṁ;


pli: taṇhāya ñāṇaṁ, taṇhāsamudaye ñāṇaṁ, taṇhānirodhe ñāṇaṁ, taṇhānirodhagāminiyā paṭipadāya ñāṇaṁ;


pli: vedanāya ñāṇaṁ, vedanāsamudaye ñāṇaṁ, vedanānirodhe ñāṇaṁ, vedanānirodhagāminiyā paṭipadāya ñāṇaṁ;


pli: phasse ñāṇaṁ …pe…


pli: saḷāyatane ñāṇaṁ …


pli: nāmarūpe ñāṇaṁ …


pli: viññāṇe ñāṇaṁ …


pli: saṅkhāresu ñāṇaṁ, saṅkhārasamudaye ñāṇaṁ, saṅkhāranirodhe ñāṇaṁ, saṅkhāranirodhagāminiyā paṭipadāya ñāṇaṁ.


pli: Imāni vuccanti, bhikkhave, catucattārīsaṁ ñāṇavatthūni.


pli: Katamañca, bhikkhave, jarāmaraṇaṁ?


pli: Yā tesaṁ tesaṁ sattānaṁ tamhi tamhi sattanikāye jarā jīraṇatā khaṇḍiccaṁ pāliccaṁ valittacatā āyuno saṁhāni indriyānaṁ paripāko,


pli: ayaṁ vuccati jarā.


pli: Yā tesaṁ tesaṁ sattānaṁ tamhā tamhā sattanikāyā cuti cavanatā bhedo antaradhānaṁ maccu maraṇaṁ kālakiriyā khandhānaṁ bhedo kaḷevarassa nikkhepo.


pli: Idaṁ vuccati maraṇaṁ.


pli: Iti ayañca jarā, idañca maraṇaṁ;


pli: idaṁ vuccati, bhikkhave, jarāmaraṇaṁ.


pli: Jātisamudayā jarāmaraṇasamudayo;


pli: jātinirodhā jarāmaraṇanirodho;


pli: ayameva ariyo aṭṭhaṅgiko maggo jarāmaraṇanirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yato kho, bhikkhave, ariyasāvako evaṁ jarāmaraṇaṁ pajānāti, evaṁ jarāmaraṇasamudayaṁ pajānāti, evaṁ jarāmaraṇanirodhaṁ pajānāti, evaṁ jarāmaraṇanirodhagāminiṁ paṭipadaṁ pajānāti, idamassa dhamme ñāṇaṁ.


pli: So iminā dhammena diṭṭhena viditena akālikena pattena pariyogāḷhena atītānāgate nayaṁ neti.


pli: Ye kho keci atītamaddhānaṁ samaṇā vā brāhmaṇā vā jarāmaraṇaṁ abbhaññaṁsu, jarāmaraṇasamudayaṁ abbhaññaṁsu, jarāmaraṇanirodhaṁ abbhaññaṁsu, jarāmaraṇanirodhagāminiṁ paṭipadaṁ abbhaññaṁsu, sabbete evameva abbhaññaṁsu, seyyathāpāhaṁ etarahi.


pli: Yepi hi keci anāgatamaddhānaṁ samaṇā vā brāhmaṇā vā jarāmaraṇaṁ abhijānissanti, jarāmaraṇasamudayaṁ abhijānissanti, jarāmaraṇanirodhaṁ abhijānissanti, jarāmaraṇanirodhagāminiṁ paṭipadaṁ abhijānissanti, sabbete evameva abhijānissanti, seyyathāpāhaṁ etarahīti.


pli: Idamassa anvaye ñāṇaṁ.


pli: Yato kho, bhikkhave, ariyasāvakassa imāni dve ñāṇāni parisuddhāni honti pariyodātāni—


pli: dhamme ñāṇañca anvaye ñāṇañca.


pli: Ayaṁ vuccati, bhikkhave, ariyasāvako diṭṭhisampanno itipi, dassanasampanno itipi, āgato imaṁ saddhammaṁ itipi, passati imaṁ saddhammaṁ itipi, sekkhena ñāṇena samannāgato itipi, sekkhāya vijjāya samannāgato itipi, dhammasotaṁ samāpanno itipi, ariyo nibbedhikapañño itipi, amatadvāraṁ āhacca tiṭṭhati itipīti.


pli: Katamā ca, bhikkhave, jāti …


pli: katamo ca, bhikkhave, bhavo …


pli: katamañca, bhikkhave, upādānaṁ …


pli: katamā ca, bhikkhave, taṇhā …


pli: katamā ca, bhikkhave, vedanā …


pli: katamo ca, bhikkhave, phasso …


pli: katamañca, bhikkhave, saḷāyatanaṁ …


pli: katamañca, bhikkhave, nāmarūpaṁ …


pli: katamañca, bhikkhave, viññāṇaṁ …


pli: katame ca, bhikkhave, saṅkhārā?


pli: Tayome, bhikkhave, saṅkhārā—


pli: Ime vuccanti, bhikkhave, saṅkhārā.


pli: Avijjāsamudayā saṅkhārasamudayo;


pli: avijjānirodhā saṅkhāranirodho;


pli: ayameva ariyo aṭṭhaṅgiko maggo saṅkhāranirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yato kho, bhikkhave, ariyasāvako evaṁ saṅkhāre pajānāti, evaṁ saṅkhārasamudayaṁ pajānāti, evaṁ saṅkhāranirodhaṁ pajānāti, evaṁ saṅkhāranirodhagāminiṁ paṭipadaṁ pajānāti, idamassa dhamme ñāṇaṁ.


pli: So iminā dhammena diṭṭhena viditena akālikena pattena pariyogāḷhena atītānāgate nayaṁ neti.


pli: Ye kho keci atītamaddhānaṁ samaṇā vā brāhmaṇā vā saṅkhāre abbhaññaṁsu, saṅkhārasamudayaṁ abbhaññaṁsu, saṅkhāranirodhaṁ abbhaññaṁsu, saṅkhāranirodhagāminiṁ paṭipadaṁ abbhaññaṁsu, sabbete evameva abbhaññaṁsu, seyyathāpāhaṁ etarahi.


pli: Ye hipi keci anāgatamaddhānaṁ samaṇā vā brāhmaṇā vā saṅkhāre abhijānissanti, saṅkhārasamudayaṁ abhijānissanti, saṅkhāranirodhaṁ abhijānissanti, saṅkhāranirodhagāminiṁ paṭipadaṁ abhijānissanti, sabbete evameva abhijānissanti, seyyathāpāhaṁ etarahi.


pli: Idamassa anvaye ñāṇaṁ.


pli: Yato kho, bhikkhave, ariyasāvakassa imāni dve ñāṇāni parisuddhāni honti pariyodātāni—


pli: dhamme ñāṇañca anvaye ñāṇañca.


pli: Ayaṁ vuccati, bhikkhave, ariyasāvako diṭṭhisampanno itipi, dassanasampanno itipi, āgato imaṁ saddhammaṁ itipi, passati imaṁ saddhammaṁ itipi, sekkhena ñāṇena samannāgato itipi, sekkhāya vijjāya samannāgato itipi, dhammasotaṁ samāpanno itipi, ariyo nibbedhikapañño itipi, amatadvāraṁ āhacca tiṭṭhati itipī”ti.


pli: Tatiyaṁ.


title_pli: Saṁyutta Nikāya 12.34 4. Kaḷārakhattiyavagga

pli: Saṁyutta Nikāya 12.34


pli: 4. Kaḷārakhattiyavagga


pli: Dutiyañāṇavatthusutta


pli: Sāvatthiyaṁ viharati.


pli: “Sattasattari vo, bhikkhave, ñāṇavatthūni desessāmi.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamāni, bhikkhave, sattasattari ñāṇavatthūni?


pli: Jātipaccayā jarāmaraṇanti ñāṇaṁ;


pli: asati jātiyā natthi jarāmaraṇanti ñāṇaṁ;


pli: atītampi addhānaṁ jātipaccayā jarāmaraṇanti ñāṇaṁ, asati jātiyā natthi jarāmaraṇanti ñāṇaṁ;


pli: anāgatampi addhānaṁ jātipaccayā jarāmaraṇanti ñāṇaṁ, asati jātiyā natthi jarāmaraṇanti ñāṇaṁ;


pli: yampissa taṁ dhammaṭṭhitiñāṇaṁ tampi khayadhammaṁ vayadhammaṁ virāgadhammaṁ nirodhadhammanti ñāṇaṁ.


pli: Bhavapaccayā jātīti ñāṇaṁ …pe…


pli: upādānapaccayā bhavoti ñāṇaṁ …


pli: taṇhāpaccayā upādānanti ñāṇaṁ …


pli: vedanāpaccayā taṇhāti ñāṇaṁ …


pli: phassapaccayā vedanāti ñāṇaṁ …


pli: saḷāyatanapaccayā phassoti ñāṇaṁ …


pli: nāmarūpapaccayā saḷāyatananti ñāṇaṁ …


pli: viññāṇapaccayā nāmarūpanti ñāṇaṁ …


pli: saṅkhārapaccayā viññāṇanti ñāṇaṁ;


pli: avijjāpaccayā saṅkhārāti ñāṇaṁ, asati avijjāya natthi saṅkhārāti ñāṇaṁ;


pli: atītampi addhānaṁ avijjāpaccayā saṅkhārāti ñāṇaṁ, asati avijjāya natthi saṅkhārāti ñāṇaṁ;


pli: anāgatampi addhānaṁ avijjāpaccayā saṅkhārāti ñāṇaṁ, asati avijjāya natthi saṅkhārāti ñāṇaṁ;


pli: Imāni vuccanti, bhikkhave, sattasattari ñāṇavatthūnī”ti.


pli: Catutthaṁ.


title_pli: Saṁyutta Nikāya 12.35 4. Kaḷārakhattiyavagga

pli: Saṁyutta Nikāya 12.35


pli: 4. Kaḷārakhattiyavagga


pli: Avijjāpaccayasutta


pli: Sāvatthiyaṁ viharati.


pli: “Avijjāpaccayā, bhikkhave, saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hotī”ti.


pli: Evaṁ vutte, aññataro bhikkhu bhagavantaṁ etadavoca:


pli: “‘katamaṁ nu kho, bhante, jarāmaraṇaṁ, kassa ca panidaṁ jarāmaraṇan’ti?


pli: ‘No kallo pañho’ti bhagavā avoca, ‘katamaṁ jarāmaraṇaṁ, kassa ca panidaṁ jarāmaraṇan’ti iti vā, bhikkhu, yo vadeyya, ‘aññaṁ jarāmaraṇaṁ aññassa ca panidaṁ jarāmaraṇan’ti, iti vā, bhikkhu, yo vadeyya, ubhayametaṁ ekatthaṁ byañjanameva nānaṁ.


pli: Taṁ jīvaṁ taṁ sarīranti vā, bhikkhu, diṭṭhiyā sati brahmacariyavāso na hoti.


pli: Aññaṁ jīvaṁ aññaṁ sarīranti vā, bhikkhu, diṭṭhiyā sati brahmacariyavāso na hoti.


pli: Ete te, bhikkhu, ubho ante anupagamma majjhena tathāgato dhammaṁ deseti:


pli: ‘jātipaccayā jarāmaraṇan’”ti.


pli: “Katamā nu kho, bhante, jāti, kassa ca panāyaṁ jātī”ti?


pli: “No kallo pañho”ti bhagavā avoca, “‘katamā jāti, kassa ca panāyaṁ jātī’ti iti vā, bhikkhu, yo vadeyya, ‘aññā jāti aññassa ca panāyaṁ jātī’ti iti vā, bhikkhu, yo vadeyya, ubhayametaṁ ekatthaṁ byañjanameva nānaṁ.


pli: ‘bhavapaccayā jātī’”ti.


pli: “Katamo nu kho, bhante, bhavo, kassa ca panāyaṁ bhavo”ti?


pli: “No kallo pañho”ti bhagavā avoca, “‘katamo bhavo, kassa ca panāyaṁ bhavo’ti iti vā, bhikkhu, yo vadeyya, ‘añño bhavo aññassa ca panāyaṁ bhavo’ti iti vā, bhikkhu, yo vadeyya, ubhayametaṁ ekatthaṁ byañjanameva nānaṁ.


pli: Taṁ jīvaṁ taṁ sarīranti vā, bhikkhu, diṭṭhiyā sati brahmacariyavāso na hoti;


pli: aññaṁ jīvaṁ aññaṁ sarīranti vā, bhikkhu, diṭṭhiyā sati brahmacariyavāso na hoti.


pli: ‘upādānapaccayā bhavo’ti …pe…


pli: ‘taṇhāpaccayā upādānanti …


pli: vedanāpaccayā taṇhāti …


pli: phassapaccayā vedanāti …


pli: saḷāyatanapaccayā phassoti …


pli: nāmarūpapaccayā saḷāyatananti …


pli: viññāṇapaccayā nāmarūpanti …


pli: saṅkhārapaccayā viññāṇan’”ti.


pli: “Katame nu kho, bhante, saṅkhārā, kassa ca panime saṅkhārā”ti?


pli: “No kallo pañho”ti bhagavā avoca, “‘katame saṅkhārā kassa ca panime saṅkhārā’ti iti vā, bhikkhu, yo vadeyya, ‘aññe saṅkhārā aññassa ca panime saṅkhārā’ti iti vā, bhikkhu, yo vadeyya, ubhayametaṁ ekatthaṁ byañjanameva nānaṁ.


pli: Ete te, bhikkhu, ubho ante anupagamma majjhena tathāgato dhammaṁ deseti:


pli: ‘avijjāpaccayā saṅkhārā’”ti.


pli: “Avijjāya tveva, bhikkhu, asesavirāganirodhā yānissa tāni visūkāyikāni visevitāni vipphanditāni kānici kānici.


pli: ‘Katamaṁ jarāmaraṇaṁ, kassa ca panidaṁ jarāmaraṇaṁ’ iti vā, ‘aññaṁ jarāmaraṇaṁ, aññassa ca panidaṁ jarāmaraṇaṁ’ iti vā, ‘taṁ jīvaṁ taṁ sarīraṁ’ iti vā, ‘aññaṁ jīvaṁ aññaṁ sarīraṁ’ iti vā.


pli: Sabbānissa tāni pahīnāni bhavanti ucchinnamūlāni tālāvatthukatāni anabhāvaṅkatāni āyatiṁ anuppādadhammāni.


pli: Avijjāya tveva, bhikkhu, asesavirāganirodhā yānissa tāni visūkāyikāni visevitāni vipphanditāni kānici kānici.


pli: ‘Katamā jāti, kassa ca panāyaṁ jāti’ iti vā, ‘aññā jāti, aññassa ca panāyaṁ jāti’ iti vā, ‘taṁ jīvaṁ taṁ sarīraṁ’ iti vā, ‘aññaṁ jīvaṁ aññaṁ sarīraṁ’ iti vā.


pli: Katamo bhavo …pe…


pli: katamaṁ upādānaṁ …


pli: katamā taṇhā …


pli: katamā vedanā …


pli: katamo phasso …


pli: katamaṁ saḷāyatanaṁ …


pli: katamaṁ nāmarūpaṁ …


pli: katamaṁ viññāṇaṁ …pe….


pli: ‘Katame saṅkhārā, kassa ca panime saṅkhārā’ iti vā, ‘aññe saṅkhārā, aññassa ca panime saṅkhārā’ iti vā, ‘taṁ jīvaṁ taṁ sarīraṁ’ iti vā, ‘aññaṁ jīvaṁ, aññaṁ sarīraṁ’ iti vā.


pli: Sabbānissa tāni pahīnāni bhavanti ucchinnamūlāni tālāvatthukatāni anabhāvaṅkatāni āyatiṁ anuppādadhammānī”ti.


pli: Pañcamaṁ.


title_pli: Saṁyutta Nikāya 12.36 4. Kaḷārakhattiyavagga

pli: Saṁyutta Nikāya 12.36


pli: 4. Kaḷārakhattiyavagga


pli: Dutiyaavijjāpaccayasutta


pli: Sāvatthiyaṁ viharati.


pli: “Avijjāpaccayā, bhikkhave, saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: ‘Katamaṁ jarāmaraṇaṁ, kassa ca panidaṁ jarāmaraṇan’ti iti vā, bhikkhave, yo vadeyya, ‘aññaṁ jarāmaraṇaṁ, aññassa ca panidaṁ jarāmaraṇan’ti iti vā, bhikkhave, yo vadeyya, ubhayametaṁ ekatthaṁ byañjanameva nānaṁ.


pli: ‘Taṁ jīvaṁ taṁ sarīraṁ’ iti vā, bhikkhave, diṭṭhiyā sati brahmacariyavāso na hoti.


pli: ‘Aññaṁ jīvaṁ aññaṁ sarīraṁ’ iti vā, bhikkhave, diṭṭhiyā sati brahmacariyavāso na hoti.


pli: Ete te, bhikkhave, ubho ante anupagamma majjhena tathāgato dhammaṁ deseti:


pli: ‘jātipaccayā jarāmaraṇan’ti.


pli: Katamā jāti …pe…


pli: katamo bhavo …


pli: katamaṁ upādānaṁ …


pli: katamā taṇhā …


pli: katamā vedanā …


pli: katamo phasso …


pli: katamaṁ saḷāyatanaṁ …


pli: katamaṁ nāmarūpaṁ …


pli: katamaṁ viññāṇaṁ …


pli: katame saṅkhārā, kassa ca panime saṅkhārāti iti vā, bhikkhave, yo vadeyya, ‘aññe saṅkhārā aññassa ca panime saṅkhārā’ti iti vā, bhikkhave, yo vadeyya, ubhayametaṁ ekatthaṁ byañjanameva nānaṁ.


pli: ‘avijjāpaccayā saṅkhārā’ti.


pli: Avijjāya tveva, bhikkhave, asesavirāganirodhā yānissa tāni visūkāyikāni visevitāni vipphanditāni kānici kānici.


pli: ‘Katamaṁ jarāmaraṇaṁ, kassa ca panidaṁ jarāmaraṇaṁ’ iti vā, ‘aññaṁ jarāmaraṇaṁ, aññassa ca panidaṁ jarāmaraṇaṁ’ iti vā, ‘taṁ jīvaṁ taṁ sarīraṁ’ iti vā, ‘aññaṁ jīvaṁ, aññaṁ sarīraṁ’ iti vā.


pli: Sabbānissa tāni pahīnāni bhavanti ucchinnamūlāni tālāvatthukatāni anabhāvaṅkatāni āyatiṁ anuppādadhammāni.


pli: ‘katame saṅkhārā, kassa ca panime saṅkhārā’ iti vā, ‘aññe saṅkhārā, aññassa ca panime saṅkhārā’ iti vā; ‘taṁ jīvaṁ taṁ sarīraṁ’ iti vā, ‘aññaṁ jīvaṁ aññaṁ sarīraṁ’ iti vā.


pli: Sabbānissa tāni pahīnāni bhavanti ucchinnamūlāni tālāvatthukatāni anabhāvaṅkatāni āyatiṁ anuppādadhammānī”ti.


pli: Chaṭṭhaṁ.


title_pli: Saṁyutta Nikāya 12.37 4. Kaḷārakhattiyavagga

pli: Saṁyutta Nikāya 12.37


pli: 4. Kaḷārakhattiyavagga


pli: Natumhasutta


pli: Sāvatthiyaṁ viharati.


pli: “Nāyaṁ, bhikkhave, kāyo tumhākaṁ napi aññesaṁ.